text:
अइसने करके ओहा तीन बछर पहा देथे। एको दारी ओहा जिमी कांदा अऊ कोचई ल पूरा नई खनवाय। ताहन एक झन बनिहार ल रेगहा में अपन बखरी ल कमाय बर दे देथे। ओ बनिहार घलो खेत ल बने कोड़ा पानी नई देवय अऊ जहरीला दवई छीत के फसल लेवय। भुईयां के काहीं होवय, फेर फसल अऊ कमई बने होवत रथे। फसल ले आय पइसा ह ओ बनिहार के होवय अऊ जइसन सौदा होय रथे वइसन थोक - थोक पइसा ओहा रेवा ल देवत जथे। रेवा घलो फोकट के पइसा समझ के उड़ावत रहिथे। फेर भुईयां के सिरतोन मालिक ल कुछु नई मिलय। भुईयां पथराय ल धर लेथे अब ऊपज घलो कम होवय फेर न रेगहा वाला ल चिंता रहाय न ददा के कमई ल खाने वाला रेवा ल। इही बीच म रेवा अऊ बनिहार खेत के बीजहा, खातू - कचरा अऊ पंप - पानी बर पइसा के जरूरत हवय कही के बहाना करके खेत ल गहना धर दे रहिथे।
अइसन आठ बछर बीत जाथे। धनीराम के सकेले पूंजी इलाज - पानी म सिरा जथे अऊ अब ओहा थोक - थोक रेंगे लागथे। त एक दिन धनीराम अपन खेत ल जाके देखथे, ओकर आंखी ले तरतर - तरतर आंसू बोहाय लागथे। धनीराम जुन्ना किसान रथे त बात ल समझ जथे अऊ भुईयां ल बंजर होवत देख के ओकर अंतस ह कलप जथे। ओहा जान डारथे कि मोर ले बहुत बड़ गलती होय हवय। फेर अपन लईका ल कुछु नई कही सके। ओकर लईका ह घलो उपराहा - उपराहा पइसा धरे के टकराहा हो जाय रथे अऊ बिगड़ जाय रथे।
एक दिन ओहा मुड़ धर के अपन संगवारी सियान मन करा अपन पीरा ल गोठियाथे। त सबो सियान मन बड़ गुनथे अऊ कथे तोर बखरी ल जे बोवत हे तिही ल बोवन दे फेर ऊकर कमई ल तय कर देए अऊ उपराहा कमई ल ते मांग ले करबे। तोर लईका ल घलो कहि दे कि उपराहा पइसा ल मोर करा जमा करना हे। तहंू ल तो घर चलाय बर अऊ बेवस्था बनाय बर पइसा कउड़ी लागथे अऊ बिपत बेरा बर घलो तो कुछु बचाय ल लागही! त धनीराम कहिस कि ओहा तो जम्मो फसल ल बेच के पइसा ल राख लिही अऊ मोला कम बताही त कईसे करहूं। त ओमन फेर कथे ओहा फसल ल कहां बेचही तेनो ल तय कर दे। अइसन में ओहा कतका के फसल बेचिस तेला तो जान डरबे, अऊ तोर करा पइसा आही तेमे तेहा भुईयां ल फेर सिरजा डरबे।
धनीराम ल सलाह बने लागथे ओहा वइसनेच करथे। फेर रेगहा लेवईया बनिहार अऊ ओकर बेटा रेवा चतुरा निकरथे। ओमन हा तय ले ऊपराहा फसल ल लुका के राखथे अऊ दूसर जगा बेच घलो देथे अऊ पइसा ल आपस म बांट डरथें। फेर अब ओ बनिहार ह रेवा ल कई घांव ताव देखाय ल धरथे काबर कि अब ओहा ओकर गलत बूता के संगवारी बन जाय रइथे। अब अइसन में धनीराम के हाथ म अतका पइसा नई आय कि ओहा भुईयां ल फेर संवार सके। अब धनीराम हा बनिहार ल खेदथे अऊ बखरी ल अपन देख - रेख म राखहूं कहिथे। अपन लईका के घर म लुकाय पइसा ल खोज - खोज के निकारथे अऊ भुईयां ल कई घांव जोत के कई बछर के जामे जर ल खन - खन के हेरथे। जर हा भुईयां म नंगत भीतर ले बगर जाय रइथे ते पाय के बड़ मिहनत ले तरी के जावत ले खने ल परथे। मेड़ पार मन ल घलो उझार के नवा बनाथे।
अब धनीराम हा सोंचथे कि जिमी कांदा अऊ कोचई बेचे बर तो येमन हा जगा भिड़ा के राखे हवय त मोला फसल ल बदल देना चाही अऊ खेत म नवा किसम के फसल के बोवई करथे अऊ लइका ल बईठार के कथे - देख बेटा, तोला अपन जिनगी म आघू बढना हे। अपन भुईयां ल जतन के राखना हे, अऊ अपन जमीन जायदाद ल दूसर करा जाय ले बचाना हवय त फोंक - फोंक ल काटे म बात नई बने। हर बछर खेत के फसल ल काट के खेत ल जोतत रहना घलो जरुरी होथे। ते मोर बात ल मान के अइसन करत रइते त भुईयां घलो बने रहितिस अऊ बाहिरी मनखे ह घलो तोर ऊपर ताव नई देखाय रहितिस।
हमर देस के दसा घलो अइसनेच हो गे रिहिस बाहिर के मनखे ह हमरे पइसा म हमी मन ल आंखी देखावत रिहिस हे अऊ हमन ह कभू थोक बहुत जतन करके भ्रष्टाचार, करिया पइसा ल रोके के उदीम करे घलो हन त ओमन ह जिमी कांदा अऊ कोचई असन फेर ऊपजावत रिहिस। हमरो भीतर के मनखे मन हा मतलबी हो गे रिहिस ओला अपन भुईयां अऊ देस के बिगड़त दसा हा लालच के मारे दिखत नई रिहिस। अब भारत म हजार - पांच सौ के नोट ल बंद करे गे हवय। भ्रष्टाचार अऊ करिया पइसा ल उखाने बर येहा बड़ निक उदीम आय। अइसन घलो नई हे कि कभू बेवस्था सुधारे के जतन नई करे गे हवय फेर रुपिया बदल के भ्रष्टाचार मेटाय के अतका बड़ जतन, हमर जानत म अऊ नई होय रिहिस। सिरतोन बात तो आय फोंक - फोंक ल काटे म बात नई बने रतिस।


c: text/html

text:
नवनीत शुक्ला, मुंगेली। जिला अस्पताल म लापरवाही ह थमे के नाम काबर नई ले थे का कारण हे कि बार बार मरीज मन ल जान ले हाथ धोये बर पड़त हे। अभी कुछ दिन पहिली दुर्घटना म आये मरीज ल तड़फत तड़फत जान देहे बर लगिस । जेला देखत हुये जिला कलेक्टर ल अस्पताल म दखल देहे पर पडिस। अउ अस्पताल प्रबंधन म दखल दे के बदलाव कर बर लगिस। ये घटना के कुछ दिन बाद ही जरहागाव म साँप काटे लइका ल समय म 108 के सुविधा न होय के कारण जान गवाय बर पडिस। अउ कल फेर एक 30 साल के युवा ल हाइड्रोसील के ऑपरेशन म लापरवाही के कारण अपन जीवन गवाय बर पडिस। अइसन का कारण हे कि 1 महीना म ये 3 घटना हो गे । अउ हमर मंत्री जी ह अब ले चुप हे । मंत्री जी कुछ दखल करव । जेमा जिलावासि मन ल अस्पताल मिलय न कि स्वर्ग द्वार । अब तव चुनाव घलौक लठ्ठिया गे । जिला वासी म बर कुछ कर दव । अउ अस्पताल म दखल दे दव । ताकि गरीब जनता के उद्धार हो सकय ।
छोटे ले ऑपरेशन म चल दिस युवक के जान , जिला अस्पताल म लापरवाही ले इलाज
नवनीत शुक्ला, मुंगेली। जिला अस्पताल म लापरवाही ह थमे के नाम काबर नई ले थे का कारण हे कि बार बार मरीज मन ल जान ले हाथ धोये बर पड़त हे। अभी कुछ दिन पहिली दुर्घटना म आये मरीज ल तड़फत तड़फत जान देहे बर लगिस । जेला देखत हुये जिला कलेक्टर ल अस्पताल म […]
Related Posts
Nothing found!
It looks like nothing was found here!

robotstxt: allowed

filter: keep


text:
नंदिया के एक सबले बड़े गुन होथे, वोला कतकों रोक ले, छेंक ले, मूंद ले, तोप ले फेर हर बंधन ल टोर के वो आगू बढ़ जाथे। बड़े-बड़े डोंगरी पहार आथे, पखरा अउ पटपर आथे वो जम्मो जगा ले अपन निकले के रद्दा निकाल लेथे। हम सबके जिनगी ल घलो अइसने होना चाही। कोनों कतकों रोके-छेके अउ भरमाए-भटकाए के उदिम रचय फेर, फेर हमार जेन लक्ष्य हे उहां तक पहुंचे के लगन हमेशा लगे रहय। जइसे नंदिया सागर म मिल के ही थिराथे, वसने हमूं मन अपन मंजिल म पहुंच के ही थिराइन।
सीखव जिनगी के पहाड़ ल कईसे पार करे जाथे…नंदिया कस आगू बढ़व
नंदिया के एक सबले बड़े गुन होथे, वोला कतकों रोक ले, छेंक ले, मूंद ले, तोप ले फेर हर बंधन ल टोर के वो आगू बढ़ जाथे। बड़े-बड़े डोंगरी पहार आथे, पखरा अउ पटपर आथे वो जम्मो जगा ले अपन निकले के रद्दा निकाल लेथे। हम सबके जिनगी ल घलो अइसने होना चाही। कोनों कतकों […]


text:
हमर बिसेस कार्यक्रम जोहार सितारा (johar sitara) म हमर आज के पहुना हे छॉलीवुड अभिनेत्री अंजली ठाकुर (anjali thakur) । कवि चंपेश्वर गोस्वामी संग ओमन बात करिन, नीचे लिंक ल क्लिक करके विडियो ल पूरा देखव अऊ मया देवव..
जोहार सितारा म फुफु अऊ सुंदर संग गोठबात.. इंजीनियर कईसे बनिस कॉमेडी के किंग
आज जोहार सितारा म हमर पहुना बने हे कॉमेडी के मशहुर किंग अनिल सिन्हा उर्फ फुफु.. आपो मन सुनव ए सुंदर संग गोठबात ल.. कईसे इंजीनयरिंग के बाद भी आगे कला के क्षेत्र म
आप मन के अपन कार्यक्रम जोहार सितारा म आज हमर पहुना हे छॉलीवुड के चॉकलेटी हीरो दिलेश साहू जेन ह कई फिलिम म बुता करके अपन अभिनय के लोहा मनवाए हे। आपो मन देखव गोठ-बात के ए पूरा विडियो ल
जोहार सितारा म आज के हमर पहुना हे छत्तीसगढ़ के उभरत फोक गायिका माधुरी भट्ट.. आपो मन सुनव सुघ्घर गोठबात अऊ सुघ्घर गाना….
छत्तीसगढ़ के स्वर कोकिला स्वेच्छा साहू ह ए बेरा म सोशल मीडिया के सनसनी बने हे। सिरिफ सात साल के ए जबर गायिका ले हमन ह बिसेस गोठ-बात करे हन आपो मन देखव पूरा विडियो ल………..
सऊख ह बनाही प्रशांत ल एक दिन बड़का कलाकार.. गली-गांव, सहर पारा-पारा देखव संगी जोहार सितारा
सऊख ह बनाही प्रशांत राव ल एक दिन दिन बड़का कलाकार.. 12 वीं कक्षा के पढ़ाई के संग प्रशांत के रुझान ह संगीत डाहर अईसे हे जेन ल देखत बनथे.. अऊ इही त सपना घलो हे प्रशांत के कि ओ ह छत्तीसगढ़ी संगीत म खूब नाम कमाए.. त संगी हो देखव बातचीत के अंश…
प्रगति राव ल काबर भा गे छॉलीवुड, अउ ओखर मेर हाबे कतेक फिलिम.. जाने बर देखव जोहार सितारा
प्रगति राव ल काबर भा गे छॉलीवुड, अउ ओखर मेर हाबे कतेक फिलिम.. जम्मो सवाल के जवाब जाने बर देखव जोहार सितारा…
जोहार पहुना म हमर आज के पहुना हे लोक गायिका किरण शर्मा.. सुनव अऊ देखव ओखर जोरदार गायिकी, अऊ जिनगी के यात्रा….
योगिता मढरिया.. लोक गायिकी म होवत हे नवा युग के शुरुआत, देखव जोहार सितारा
हमर सरलगहा जोहार सितारा कार्यक्रम म आज हमर पहुना बने हे लोक गायिका योगिता मढरिया जेन ह गायिकी म नवा युग के शुरुआत करे हे. त सुघ्घर-सुघ्घर गाना अऊ गोठबात सुने बर आप मन देखव विडियो ल…
रोज 28 किलोमीटर साईकिल चला के जाए डांस सीखे बर.. अभिनेत्री ज्योति वैष्णव के स्ट्रगल
छॉलीवुड म अपन एक अलग मुकाम बनईया अभिनेत्री ज्योति वैष्णव के जिनगी ले जुड़े जम्मो पहलु ल जानव.. आप मन के अपन कार्यक्रम जोहार सितारा म.. देखे बर नीचे विडियो ल क्लिक करव….


text:
कोरबा। करतला विकासखंड के ग्राम भैंसामुड़ा म आयोजित लोक सुराज अभियान के समाधान शिविर म मुख्यमंत्री डॉ. रमन सिंह के उडऩखटोला उतरिस। जिहां उम्मन ह प्राप्त आवेदन मन के समस्या निराकरण के जायजा लिस। शिविर म जमीन ले जुड़े मामला म सीएम ह ग्रामीण मन ले महिला पटवारी के कारय मन के जानकारी लिस। सीएम ह पूछिस कि पटवारी पैइसा तो नइ मांगय। ग्रामीण मन कहिन कि नइ मांगय, अच्छा काम करत हे। तब सीएम ह महिला पटवारी के प्रशंसा करत हुए ओखर बर ताली बजवाईस। दरअसल लोक सुराज अभियान 2018 के तीसरइया चरण म मुख्यमंत्री डॉ. रमन सिंह प्रदेश के अलग-अलग जिला मन के शिविर म सीधा पहुंचत हे। अउ अचानक कोनो गांव म भी जाके उहां के ग्रामीण मन ले रूबरू होवत हे।
भैंसामुड़ा म सीएम ह महिला पटवारी के प्रशंसा करत बजवाइस ताली
कोरबा। करतला विकासखंड के ग्राम भैंसामुड़ा म आयोजित लोक सुराज अभियान के समाधान शिविर म मुख्यमंत्री डॉ. रमन सिंह के उडऩखटोला उतरिस। जिहां उम्मन ह प्राप्त आवेदन मन के समस्या निराकरण के जायजा लिस। शिविर म जमीन ले जुड़े मामला म सीएम ह ग्रामीण मन ले महिला पटवारी के कारय मन के जानकारी लिस। सीएम […]


text:
कलावती सोनी कहिथे, कभू-कभू रतिहा मं कउनो माइलोगन ह फोन करथे धन मोर घर कउनो मरद रिस्तेदार ला कंडोम के एक ठन पाकिट लेय ला पठोथें. माइलोगन मन ला जरूरी समान देवेइय्या टिकारी गाँव के 54 बछर के ये 'डिपो दीदी' ला ढेरियाय आवत मन ले कऊनो परेशानी नई ये. उत्तर प्रदेश के अमेठी जिला के गांव मं अपन नानकन घर के पर्ची मं खटिया उपर बइठे मजाक मं कहिथे, “मंय रतिहा घलो खुल्ला रहिथों.” कलावती अपन काम के बारे मं कहिथे, “इतनी कोई बड़ी बात नहीं है (ये ह अतके बड़े बात नई आय.)”
गाँव मं चलत एक ठन गैर गैर-सरकारी संस्था के 'डिपो दीदी' के बारे में सुन के हमन जाने के उत्सुक होके ओकर घर पहुंचे रहेन. "अरे, जा वो झोला ला ले आ," कलावती ह अपन पोता ला कहिथे. कुछेक पल मं नान अकन लइका दू मंजिला पक्का मकान के भीतरी ले एक ठन प्लास्टिक के थैली ला लेके दऊड़त आ जाथे. कंडोम, सैनिटरी नैपकिन, गर्भनिरोधक गोली अऊ रिहाइड्रेशन के पाकिट ला वो थैली ले बहिर निकालथे. वो वोला खटिया मेंच सजा के रखथे जइसने प्रदर्शनी मं रखे जाथे.
“ये ह कऊनो अतके बड़े बात नई आय.” ये वोकर तकियाकलाम बनगे हवय. “पहिले मंय घर के छोट–छोटे बात करथंव. हमन ओकर घर के हालत, सास-बहू के शिकायत, लइका मन के चर्चा करथंव. मंय सबला सबर ले के सुनथंव. धीरे-धीरे ये बातचीत के सेती मंय बातूनी हो गे हवं. तुमन देखत हव-मोला गम होईस के सब्बो माई लोगन मन ला एके समस्या ले गुजरे ला परथे. फेर एक दूसर के मदद काबर नई करन? बस अतकेच, वो हा बताथे के कइसने वो ह टिकरी के 'डिपो दीदी' के काम संभाले ला आय रहिस.
मॉनीकर 'डिपो होल्डर' ले आथे, जेन ह समुदाय के माईलोगन मन बर स्वास्थ्य क्षेत्र के एक ठन शब्द आय जेन ह जरुरी समान ला बाँटथे अऊ बढ़िया स्वास्थ्य प्रथा मन ला बढ़ावा देथे. फेर कलवती ह एक ठन आंगनवाड़ी कार्यकर्ता धन मान्यता प्राप्त सामाजिक स्वास्थ्य कार्यकर्ता (आशा) नई ये, जेन ह गाँव मं डिपो होल्डर के रूप मं काम करथे. न तो वो ह झोला छाप डाक्टर (बिना लाइसेंस वाले डाक्टर) आय. वो ह करीबन सब्बो जिनिस के स्टॉक रखते जेकर जरूरत माईलोगन मन ला प्रजनन स्वास्थ्य संबंधी जरूरत बर जरूरी हो सकत हवय, अऊ वो हा वो मन ले वो मन के मरद-औरत के संबंध अऊ गरभ-जचकी बर वो मन के चिंता ला लेके बात घलो करथे.
“ये 15 बछर मं (ये काम के) मंय आशा मन ला अब्बड़ मिहनत अऊ जल्दी थकत देखे हवँव. मोला सुरता हवे एक पइंत जब एक झिन गर्भवती ला आयरन के गोली मन ला देय ला नई मिल संकय, त मंय ओकर ले कहेंव गोली मन ला मोर करा छोड़ देवव. अऊ मंय देख लेहूँ, मंय ओकर ले कहेंव के वो हा अपन खुराक ला समझथे. ये तरीका ले ये सब सुरु होगे रहिस.” कलावती कहिथे, सटीक तारीख ला जाने ले अनजान गाँव के माई लोगन मन के मदद करना सुरु करिस.
नवा बहुरिया के संगे संग परिवार के सियान मन के संग कम करत अऊ पीढी ले चलत आवत भाई चारा के संबंध ला संभालत, वो हा महत्तम अऊ भीतर के जगा मं अपन जगा बनाईस हे. मोर दिमाग मं सवाल के झड़ी लग जाथे; माई लोगन मन अपन इच्छा अऊ पूर्ति, घरवाला अऊ परिवार के सदस्य मन संग अपन संबंध, गर्भधारण धन गर्भ निरोधक मन के बारे मं कइसे गोठियावत होंही? का वो मं सरमाथें अऊ झिझकथें, धन खुल्ला अऊ बेबाक रथें? ये बातचीत किहाँ होथे? कलावती ह मेल मिलाप करत अऊ दिलासा देवत कइसने माईलोगन मन मं अपन जगा बनावत होही अऊ ये सरीर के बारे मं बताय ला खुदेच ला कइसने तियार करत होही?
वो हा कहिथे, “दस बछर पहिली, ये चीज मन ला बताय बर समे अऊ मिहनत लागत रहिस.” घर के सियान (मरद अऊ अऊरत) मन एक बखत बाद जनम, गरभ ले बचे धन पोता-पोती के सम्बन्ध मं गोठ बात ला कभू धियान नई दीन. वो मन कहे ला धरहीं, हमर बहुरिया ला बिगाड़े बर आगिस. फेर अब बात अलग होगे हे हवय. नवा बहुरिया जियादा चेत के रहिथें, जाने ला चाहथें, अऊ हमन ओकर ले पूछ सकथन के का वोला कंडोम के जरूरत हवय.” कलावती कहिथे. वो मन के घर जइसने गोत बात ह प्रजनन के हक के संदेसा ला बनाय रखथे. नवा बहुरिया मं संग चाहा के संग गोंई जइसने हंसी ठीठोली करत कुछु जानकारी के रस घलो वो मं पर जाथे. वो हा कहिथे, “मंय वो मन ला बताथों के अगर वो मन बने ढंग ले जिए ला चाहत हवें त एक लइका के मंझा मं 3 बछर के अंतर जरुर होना चाही.”
“सास-बहू मं घलो सुधार होईस हवय," वो ह मुचमुचावत हवय, अपन खुदेच ला सुरता करथे, जेकर फरवरी 2020 मं फऊत हो गे रहिस. जेन बखत कलवती ह पहिली पइंत ये जिनिस मन ला घर मं रखे ला सुरु करिस, त वो ह कंडोम अऊ गोली मन ला लुका के राखत रहिस. वोकर सास ह एकर बुता ला नकार देय रहिस के वो का करत हवय अऊ वोला लागत रहिस के दूसर के सूते तक मं टांग अड़ाय के अऊ ओकर भविस बर चिंता करे के कऊनो जरूरत नई ये. फेर,अपन आखिर के बखत मं वो हा कलावती के बात ला माने लगिस.
"वो हा गम पाथे के ये ह जरूरी नई रहिस, एक मायना मं बने काम नई रहिस. जब मंय अभू नवा बहुरिया रहेंव, मोर लइका मन जल्दी जल्दी हो गीन-पहिले जांवर जोड़ी टूरा, अऊ फेर एक झिन टुरी.जल्देच मंय तीसर पइंत गरभ ले हो गेंय. वो दिन मन कतको उलझन अऊ दरद ले भरे रहिस. कास, मोला कऊनो सलाह धन रद्दा देखाय रतिस जेन ला मंय कर सकत रहितें. मंय असहाय महसूस करत रहेंव. मोर तीसर लइका नई बचिस अऊ एकर ले मोला बहुत गुस्सा आइस,” वो हा कहिथे, वो हा अपन खुद के बात ला बतावत बताथे के वो बिना कऊनो जियादा मेहनताना के बूता ला काबर करथे." मंय एला अइसने करथों काबर मोला लगथे के ये हम सब के जरूरत आय, जइसने गिंया मितान ले सलाह,” वो ह कहिथे. अऊ एक ठन आशा कार्यकर्ता के दुवाब अऊ हासिल के बगैर अइसन करथे, वो ह हमन ला सुरता कराथे.
सार्वजनिक स्वास्थ्य कार्यकर्ता अऊ गैर सरकारी संगठन के कर्मचारी मन के तुलना मं ओकर नजरिया सरल आय, जेन हा जियादा करके प्रजनन के हक के मुद्दा ला जुरे हवय. फेर कलावती घलो बने करके जानथे के वोकर कम के घलो एक ठन सरहद हवय. वो ह कहिथे, “जब एक झिन माईलोगन ह दरद मं रथे, धन अगर वो हा अपात हालत मं हवय, वो मोला फोन नई करंय. वो मन कऊनो आशा कार्यकर्ता करा जाथें, धन अइसन हालत में सरकारी अस्पताल जाथें.
आज, वो ह आशा कार्यकर्ता मन के संग काम करत हवय, कंडोम, गोली धन दिगर जरूरी जिनिस मन ला बांहटे मं मदद करथे. हर पन्दरा दिन मं वो हा अपन घर ले 25 मिनट के पइदल रद्दा मं बने भेटुआ प्रखंड के स्वास्थ्य केंद्र जाके गर्भ निरोधक मन ला लाथे अऊ अपन घर मं वो मन बर ये ला जमा करके रखथे, जेकर जरूरत वो मन ला हो सकत हवय. ये तऊन बखत काम आथे जब गाँव के माई लोगन मन ला अस्पताल जाय मं दिक्कत रथे. लोगन मन ओकर करा कंडोम अऊ सहेली गोली मांगे ला आथें. कलावती कहिथे, “मंय हमेसा ये ला अपन घर मं रखथों. फेर मंय घलो जाके वोमन ला देथंव, जरूरत परे ले बहाना बना लेथंव,”
सरकारी अस्पताल ले वोला जेन गोली मं मिलथे तेन ह फोकट के आय. फेर ये इलाका मं काम करेइय्या गैर सरकारी संगठन मन ले बांटे बर कंडोम अऊ सैनिटरी नैपकिन लाथे. धन वोला अपन पइसा ले इहाँ के दवा दूकान मं ले बिसोथे.
2020 के लॉकडाउन महिना ओकर बर बड़े चुनोती वाला रहिस, बहिर निकले मं रोक के मतलब रहिस कलावती करा सिरिफ गर्भ निरोधक मन बर रोज के 5 ठन अजीब फोन आवत रहिस. “मरद मन क ऊ नो जिनिस बर बहिर नई जावत हवंय, क ऊ नो बूता नई रहिस अऊ माई लोगन मन डेरावंय के गरभ ले हो जाहीं. कतको होइन. कलावती कहिथे, “मंय वो मन ले बहिर खेत मन मं कलेचुप मिलत रहेंय अऊ वो मन ला कंडोम अऊ सहेली गोली देवत रहेंय. जब तकले मोर करा नई बांहचिस. आगू वो ह कहिथे," माईलोगन मन के घलो सऊक होथे अऊ ये सऊक कब चढ़ही, एकर कऊनो तय बेरा नई ये”
मोला रासन देना रहिस. मांग बढ़त जावत रहिस अऊ मोला कुछु नई मिल पावत रहिस.मोला का करे के जरूरत रहिस? गाँव के सात माई लोगन मन जेन मन ला मंय जानत रहेंव, गरभ होय ला नई चाहत रहिन, वो मन लॉकडाउन बखत अइसन करिन. तंय का कर सकबे?” वो हा मोला पूछथे. जब वो मन देस मं लॉकडाउन करिन, त अफसर मन सायदेच माईलोगन के बारे मं सोचिन,वो ला लगथे.कलावती कहिथे,” कऊन सोचे हवय ये सब जिनिस बर, के ये घलो जरूरी आय.“
अतके बछर मं, जम्मो उमर के माइलोगन मन कलावती ले अपन जिनगी, मकसद अऊ समस्या ऊपर खुल के गोठ बात करे हवंय. वो मन ओकर ऊपर भरोसा करे ला लगे हंवय. वो हा हँसत कहिथे, “मंय घलो सब्बो कहिनी अऊ राज के डिपो होल्डर हवँव.”
पारी अऊ काउंटरमीडिया ट्रस्ट के ग्रामीण भारत मं किशोर अऊ जवान टुरी ऊपर राष्ट्रव्यापी रिपोर्टिंग परियोजना, आम लोगन मन के अवाज़ अऊ अनुभव ले ये महत्तम फेर कोंटा मं रहत लोगन मन के हालत के पता लगाय सेती भारत समर्थित जनसंख्या फाउंडेशन के पहल के हिस्सा आय.
ये लेख ला फिर प्रकासित करना चाहत हवब? किरिपा करके [email protected] मं अऊ cc के संग [email protected] ला लिखव
अनुवाद: निर्मल कुमार साहू


text:
ओडिशा के राज्यपाल अऊ ओकर घरवाली ह ने लक्ष्मी 'इंदिरा' पांडा ला भुवनेश्वर के गणतंत्र दिवस समारोह मं शामिल होय अऊ ओकर बाद राजभवन मं चाहा पिये के नेवता भेजे रहिन, जेन ला लक्ष्मी ह ठुकरा दीस. ये नेवता के संग कार बर ख़ास 'पार्किंग पास' घलो भेजे रहे गीस, फेर, लक्ष्मी ह ये नेवता के कऊनो जुवाब घलो न ई दीस. वो ह वोकर गणतंत्र दिवस समारोह मं घलो सामिल नई होईस.
लक्ष्मी पांडा करा कार नई ये. वो हा कोरापुट जिला के जेयपोर कस्बा के एक ठन चॉल मं बनय छोट अकन खोली मं रहिथे. ये हा झोपडपट्टी वाला जगा होवत रहिस, जेन मं समे संग थोर बहुत सुधर होय हवय. अऊ लक्ष्मी इहाँ करीब 20 बछर ले अपन जिनगी बितावत हवय. पाछू बछर वो हा स्वतंत्रता दिवस समारोह मं सामिल होय सके रहिस, काबर के रेल टिकिट के बेवस्था ओकर चिंता करेइय्या मन कर दे रहिन. ये बछर ओकर करा अइतके पइसा नई रहिस के वो हा जा सकय. वो ह हमन ला नेवता के कागज अऊ पार्किंग पास ला देखावत हांसथे. कार ले ओकर नाता सिरिफ एके घाओ परे रहिस: ''फऊत हो चुके मोर घरवाला 40 बछर पहिली एक ठन ड्राइवर रहिस.'' इंडियन नेशनल आर्मी (आईएनए) के सिपाही करा अभू ले वोकर फोटू हवय जेन मं वो ह हाथ मं बंदूख धरे हवय.
लक्ष्मी हमर भारत के अनगिनत गाँव के लोगन मन मं एक झिन आय जेन हा दे ला अजाद करे के लड़ई लड़ीस. ये आम लोगन मं नेता, मंत्री धन राज्यपाल बने ला न ई गेय रहिन. वो मन ईमानदार मइनखे रहिन. जेन मन बड़े कुर्बानी दीन अऊ जब देस अजाद हो गे, त अपन रोजी जिनगी डहर लहूँट गेंय. देस जब स्वतंत्रता के 60 वीं वर्षगांठ मनात हवय, ये पीढ़ी के जियादातर लोगन मन ये दुनिया मं नई यें. जेन मन बांहचे हवंय तेन मन 80 धन 90 बछर के उमर पार हो गे हवंय अऊ जियादा करके बीमार परे हवंय धन मुसकिल मं जिनगी काटत हवंय. (उमर के मामला मं लक्ष्मी एक ठन अपवाद आय. वो ह करीब 13 बछर के हिच उमर मं आईएनए मं सामिल हो गेय रहिस, अऊ अब जाके वो ह 80 बछर के होवे इय्या हवय.) स्वतंत्रता सेनानी मन के संख्या तेज़ी ले घटत जावत हवय.
ओडिशा राज ह लक्ष्मी पांडा ला एक ठन स्वतंत्रता सेनानी के रूप मं मानथे अऊ वोला हर महिना 700 रुपिया के मामूली पेंशन मिलथे. पाछू बछर ये मं 300 रुपिया बढ़ाय गे हवय. फेर कतको बछर ले कऊनो ला मालूम नई रहिस के ओकर पइसा खान भेजा ला जाय. फेर केंद्र सरकार ह वोला अभू तक ले स्वतंत्रता सेनानी नई मानय; हालाकि वो बखत के कतको आईएनए सदस्य मन ओकर दावा के पुष्टि कर चुके हवंय. वो हा बताथे, ''दिल्ली मं वो मन मोला कहिन के मंय जेल नई गेय रहंय. अऊ ये ह सच्ची घलो आय के मं य जेल नई गे रहेंव. फेर आईएनए के अऊ घलो कतको मन जेल नई गेय रहिन. त का एकर मतलब ये आय के हमन अजादी के लड़ई नई लड़ेंन? अपन पेंसन सेती मं य काबर झूठ बोलंव?”
लक्ष्मी ह नेताजी सुभाष चंद्र बोस के इंडियन नेशनल आर्मी के सबले कम उमर के सदस्य मन ले एक रहिन. हो सकत हवय ओडिशा के अकेल्ला माईलोगन, जेन ह अपन नांव लिखाईस अऊ वो बखत बर्मा मं बने कैंप मं सामिल होइस. जाहिर हे, वो ह अकेल्ला अइसन जींयत माईलोगन आंय. वो ह कहिथें के बोस ह खुदेच वोला 'इंदिरा' नांव देय रहिस, जेकर ले वो बखत के सबले परसिध सैनिक (कप्तान) लक्ष्मी सहगल ला लेके कऊनो किसिम के भरम झन पइदा होवय.'' वो ह मोला कहे रहिस, ‘ये शिविर मं तंय इंदिरा हस' तेन बखत मोर समझ ओतकी नई रहिस. फेर ओकर बाद ले, मोला लोगन मन इंदिरा नांव ले बलाय ला लगिन.”
लक्ष्मी के दाई-ददा बर्मा मं रेलवे मं काम करे बखत, अंगरेज मन के करे बम बरी मं मरे गेय रहिन. ओकर बाद ''मंय अंगरेज मन ले लड़े ला चाहत रहेंव. आईएनए मं मोर ले बड़े उड़िया संगी मोला कऊनो चीज मं सामिल करे ला संकोच करत रहिन. वो मन कहेंव के मंय बहुतेच नानअकन हवंव. मंय वो मं ले हाथ जोड़के बिनती करंव के मोला कुछु काम दे दव, फेर वो ह छोटे अकन काबर नई होय. मोर भाई नकुल रथ घलो एक झिन सदस्य रहिस, जेन ह युद्ध के बखत गायब हो गे रहिस. कतको बछर बाद, मोला कउनो बताईस के वो हा लहुंट के आ गे हवय अऊ इंडियन आर्मी मं सलिल हो गे हवय अऊ अब वो ह कश्मीर मं हवय, फेर मंय ये बात के कइसने पुष्टि करतें? जो हो, ये हा आधा सदी के पहिले के बात रहिस.”
वो हा बताथें, ''शिविर मं मोर भेंट लेफ्टिनेंट जानकी ले होईस, एकर अलावा मंय ऊहाँ लक्ष्मी सहगल, गौरी अऊ आईएनए के नामी सेनानी मन ला देखेंव.” वो हा सुरता करत कहिथें. "युद्ध के आखिरी दिन मन मं हमन सिंगापुर गेंन, मोर खियाल ले बहादुर ग्रुप के संग.'' उहाँ वो ह आईएनए के तमिल संगवारी मन संग रहिन अऊ वो मन के भासा के कुछेक शब्द घलो सीखिन.
ये बात ला साबित करे सेती वो ह हमन ला तमिल मं अपन नांव ''इंदिरा'' लिखके दिखाथें. अऊ गरब ले आईएनए के गीत के पहली पांत, ''क़दम क़दम बढ़ाए जा, खुशी के गीत गाए जा. यह ज़िंदगी है क़ौम की, तू क़ौम पे लुटाए जा'' गुनगुनाथें.
आईएनए के वर्दी मं बंदूख संग अपन फोटू का बारे मं वो हा कहिथें के ये ह, ''युद्ध के बाद खींचे गेय रहिस, जेन बखत हमन दुबारा एक-दूसर ले मिलेन अऊ जब हम ये सेना ला खतम करत रहेन.'' जल्दीच, ''ब्रह्मपुर मं 1951 मं कागेश्वर पांडा संग मोर बिहाव हो गे अऊ बड़े अकन ओडिशा के आईएनए सदस्य मन मोर बिहाव मं आय रहिन.''
आईएनए के जुन्ना संगी मन के सुरता
वोला बहुतेच आथे. ''मोला वो मन के बहुतेच सुरता आथे. वो
मन ला घलो जेन मन ला मंय बहुत जियादा नई जानत रहेंव. मोर साध हवय के मंय एक घाओ वो
मन ले भेंट करंव. एक पइत मंय सुनेव के लक्ष्मी
सहगल कटक मं भासन देवत हवंय, फेर मोर करा उहाँ जाय बर पइसा नई रहिस. मोर साध रहिस
के कम से कम एक पइत अऊ ओकर ले भेंट करंव. अब वइसने मऊका अऊ कहाँ मिलही?”
1950 के दशक मं, ओकर घरवाला ला ड्राइविंग लाइसेंस मिलिस अऊ हमने हीराकुद के तीर कुछेक बछर बूता करेन. वो बखत, मंय खुस रहेंव अऊ मोला अपन घर चलाय बर मजूरी करे ला नई परत रहिस. फेर 1976 मं ओकर मऊत हो गे अऊ मोर परेशानी मन सुरु हो गीन.
लक्ष्मी ह कतको किसिम के बुता करिस, जइसे स्टोर हेल्पर के काम, मजूरी अऊ नऊकरानी के काम, ये काम के मजूरी हमेसा कमती मिलिस. ओकर बेटा ला मंद के लत लग गे. ये बेटा के कतको लईका हवंय, अऊ सब्बो के हालत खराब रहे रहिथे.
''मंय कुछु नई मांगेय,'' वो हा कहिथे, "मंय अपन देस बर लड़ई लड़ेंय, ईनाम बर नई. मंय अपन परिवार बर घलो कुछू नई मांगेय. फेर अब ये अध्याय के आखिर मं मोला आस हवय के कम से कम मोर कुर्बानी ला माने जाही.''
कुछेक बछर पहिली बीमारी अऊ गरीबी ह ओकर कनिहा ला टोर के राख दीस. लोगन मन ला तब एकर पता चलिस, जब जेयपोर के जवान पत्रकार, परेश रथ ह पहिली पइंत एकर कहिनी लिखिस. रथ ह वोला ओकर कुरिया ले उठाके अपन एक कमरा के घर मं ले अइस, अऊ वो घलो अपन खर्चा ले; संगे संग ओकर इलाज घलो कराईस. बीमारी के सेती पांडा ला हालेच मं अस्पताल मं भरती कराय गेय रहिस. फ़िलहाल, वो अपन बेटा के घर मं हवय, हालाकि ओकर मंद पिये के लत छूटे नई ये. रथ के बाद कतको अऊ लोगन मन ओकर कहिनी लिखीन. एक घाओ त एक ठन राष्ट्रीय पत्रिका ह लक्ष्मी ला अपन कवर मं घलो छापे रहिस.
रथ बताथें, हमन जब पहिली स्टोरी लिखेन, त ओकर बर कुछु मदद आय ला धरिस. कोरापुट के वो बखत के कलेक्टर, उषा पाधी ह सहा होईस. रेड क्रॉस कोष ले इलाज बर लक्ष्मी ला 10 हजार रुपिया दिलवाईस, संगे संग घर बने सेती लक्ष्मी ला सरकारी ज़मीन के एक टुकड़ा देय के वादा घलो करिस, फेर ओकर तबादला होय ले पाधी ह ज़िला छोर दीस. बंगला के कुछेक लोगन मन घलो वोला पइसा भेजे रहिन.” फेर कुछेक दिन बाद ये सिलसिला खत्म होगे अऊ वो ह फिर ले खस्ताहाल जिनगी जिये ला मजबूर होगे. रथ कहिथें, "ये सिरिफ पइसा के मामला नई ये. अगर वोला केंद्र सरकार ले पेंसन मिले ला घलो लगे, त वो हा कतके बछर एकर फायदा लेय सकही. ये त हमर गरब अऊ सम्मान के बात आय. फेर केंद्र सरकार ह अब तक ले कऊनो जुवाब नई देय हवय.”
कतको लड़य के बाद, पाछू बछर के आखिर मं लक्ष्मी ला पाणजियागुडा गांव मं सरकारी ज़मीन के एक टुकड़ा देय गीस. फेर, वो ह ये ला अगोरत हवय के मिले जमीन मं सरकारी योजना के तहत घर बनाके दिए जाही अऊ ये आस लगाय बइठे हवय. फ़िलहाल, रथ हा ओकर जुन्ना कुरिहा के बाजू मं एक बने खोली बनाय मं पइसा के मदद करे हवय. जिहां वो ला जल्दी बसे के आस हवय.
इहाँ के बहुतेच कम लोगन मन अब जानथें. कुछेक संगठन मन ओकर मुआमला ला आगू बढ़ाय बर आगू आय हवंय. वो ह मोला 14 अगस्त के बताइस, “कालि मंय इहाँ दीप्ति स्कूल मं झंडा फहराहूँ. वो मन मोर ले बिनती करे हवंय,” वोला एकर सेती गरब हवय, फेर वो हा ये बात ला लेके परेसान हवय के ओकर करा ''समारोह मं पहिर के जाय बर बने साड़ी नई ये."
ये सब के बीच मं, आईएनए के सियान सिपाही अब अपन आगू के लड़ई के तियारी करत हवय. ये सियान महतारी कहिथे, ''नेताजी ह कहे रहिस 'दिल्ली चलो'. 15 अगस्त के बाद अइसनेच करहूँ, केंद्र सरकार जब तक ले मोला स्वतंत्रता सेनानी के रूप मं नई मानही, संसद के आगू मं धरना मं बईठ जाहूँ, 'दिल्ली चलो,' मंय घलो इहीच करहूँ.''
अऊ वो ह अइसन करही, सायद 60 बछर बाद, फेर, हिरदे मं आस लेय. जइसने के वो हा गाथें, ''क़दम क़दम बढ़ाए जा...''
फोटो: पी. साईनाथ
ये लेख ह सबले पहिली द हिंदू मं 15 अगस्त , 2007 मं प्रकासित होय रहिस.
ये कड़ी के अऊ कहिनी मन ला पढ़व :
जब 'सालिहान' ह अंगरेज मन ले मचाईस रार
अजादी मं पनीमारा के पइदल सिपाही – 1
अजादी मं पनीमारा के पइदल सिपाही – 2
शेरपुर: बड़े बलिदान के नानकन सुरता
गोदावरी: पुलिस ल अभिन ले रार मचाय के अगोरा हवय
सोनाखान: जब वीर नारायण दू पईंत मरिस
कल्लियास्सेरी: अजादी के अतके बछर बाद घलो चलत हवय लड़ई
अनुवाद: निर्मल कुमार साहू


text:
रायपुर। दसवीं-बारहवी परीक्षा के प्रश्नपत्र मन के मूल्यांकन काम आज ले शुरू होगे। उहे पहिली दिन शिक्षाकर्मी मन संविलियन के मांग ल लेके बहिष्कार करिस, एती मूल्यांकन दर ल बढ़ाए बर छत्तीसगढ़ व्याख्याता संघ घलोक बहिष्कार कर दिस। मूल्यांकन काम बर 10,000 व्याख्याता अउ 20,000 शिक्षा कर्मी मन के ड्यूटी लगाए गेहे हे।
मूल्यांकन ल लेके शिक्षाकर्मी बंटे नजर आइस । एक गुट ह जिहा मूल्यांकन के बहिष्कार कर दिस, उहे कुछु शिक्षाकर्मी मन ह मूल्यांकन करे बर परीक्षा केंद्र म पहुंच के अपन काम शुरू कर दिस हे। प्रदेश म 29 मूल्यांकन केंद्र बनाए गे हे। रायपुर म दू परीक्षा केंद्र बनाए गे हे। जेएन पांडे जेमा लगभग 200 ले जादा नियमित अउ शिक्षाकर्मी के ड्यूटी लगाए गेहे। लगातार संविलियन के मांग ल लेके शिक्षाकर्मी मांग करत हवय। लेकिन अभु तक ले उंखर मांग ल पूरा नइ करे गेहे। येही वजह हे कि कि शिक्षाकर्मी मन ह मूल्यांकन के बहिष्कार कर दिस हे। ओती छत्तीसगढ़ व्याख्याता संघ घलोक मूल्यांकन दर ल बढाए के मांग करत मूल्यांकन के बहिष्कार कर दिस हे। आपमन ल बता दन कि छत्तीसगढ़ म लगभग 29 केंद्र हे जेमा 20,000 शिक्षा कर्मी मन के ड्यूटी लगाए गेहे हे। संगे संग छत्तीसगढ़ व्याख्याता मन के संख्या 10,000 हे। दूनों संगठन मूल्यांकन के बहिष्कार करत हे।
रायपुर। दसवीं-बारहवी परीक्षा के प्रश्नपत्र मन के मूल्यांकन काम आज ले शुरू होगे। उहे पहिली दिन शिक्षाकर्मी मन संविलियन के मांग ल लेके बहिष्कार करिस, एती मूल्यांकन दर ल बढ़ाए बर छत्तीसगढ़ व्याख्याता संघ घलोक बहिष्कार कर दिस। मूल्यांकन काम बर 10,000 व्याख्याता अउ 20,000 शिक्षा कर्मी मन के ड्यूटी लगाए गेहे हे।


text:
कनका अपन हाथ ले देखावत बताथे, “मोर घरवाला सनिच्चर के दारू के तीन ठन अतका बड़े बोतल बिसोथे. वो ह अवेइय्या दू-तीन दिन तक ले वोला पियत रथे अऊ जब सब्बो बोतल सिरा जाथे, तभे बूता करे ला लाथे. खाय बर कभू भरपूर पइसा नई रहय. मंय अपन अऊ लइका ला भारी मुस्किल ले खवाय सकथों, अऊ अब मोर घरवाला ला दूसर लइका घलो चाही.” वो ह निरास होवत कहिथे. “मोला अइसने जिनगी जीना नई ये!”
24 बछर के कनका (बदले नांव) बेट्टा कुरुम्बा आदिवासी समाज के आय, जऊन ह गुडलूर के आदिवासी अस्पताल मं डाक्टर ला अगोरत हवय. गुडलूर सहर के ये 50 बिस्तरा वाला अस्पताल, उदगमंडलम (उटी) ले 17 कोस दूरिहा तमिलनाडु के नीलगिरी ज़िला के गुडलूर अऊ पंथलूर तालुका के 12,000 ले जियादा आदिवासी मन के इलाज करथे.
कनका के दुबर-पातर काया उघरे सिंथेटिक लुगरा पहिरे हवय अऊ अपन इकलौती नोनी सेती इहाँ आय हवय. बीते महिना ये अस्पताल ले 4 कोस दुरिहा, ओकर अपन बस्ती मं बेरा के बेरा होय जाँच के बखत, नीलगिरी के स्वास्थ्य कल्याण संघ (अश्विनी) के एक ठन स्वास्थ्य कार्यकर्ता, जऊन ह अस्पताल ले जुरे हवंय, ये देख के चिंता मं परगे के कनका के दू बछर के लइका के वजन सिरिफ 7.2 किलो हवय (दू बछर के लइका के वजन 10 ले 12 किलो बढ़िया माने जाथे). ये वजन के सेती वो ह गंभीर रूप ले कुपोषित के बरग मं आगे हवय. स्वास्थ्य कार्यकर्ता ह कनका अऊ ओकर बेटी ला तुरते अस्पताल जाय ला कहे रहिस.
कनका ला कमती आमदनी मं अपन घर चलाय ला परथे तऊन हालत ला देखत लइका के कुपोषित होय ह अचरज के बात नो हे. ओकर घरवाला जेकर उमर घलो करीबन 20 ले 30 बछर के भीतरी हवय, तीर-तखार के चाय, काफी, केरा अऊ मिर्चा के बगीचा मं हप्ता के कुछेक दिन बूता करके रोजी के 300 रूपिया कमाथे. कनका कहिथे, “वो ह मोला खाय-पिये सेती हरेक महिना 500 रुपिया देथे. ये रूपिया ले मोला पूरा घर ला चलाय परथे.”
कनका अऊ ओकर घरवाला, अपन कका अऊ काकी के संग रहिथें, दूनो करीबन 50 बछर के उमर के रोजी मजूर आंय. दूनो परिवार करा दू रासन कारड हवय, जेकर ले वो मन ला हरेक महिना 70 किलो चऊर मुफत मं, दू किलो दार, दू किलो सक्कर अऊ दू लीटर तेल कम दाम मं मिल जाथे. कनका बताथे, “कभू-कभू मोर घरवाला हमर रासन ला दारू पिये बर बेंच देथे. कतको बेर हमर करा खाय बर कुछु घलो नई रहय.”
राज के पोसन ले जुरे कार्यक्रम घलो कनका अऊ ओकर बेटी के खुराक ला पूरा करे भरपूर नई ये. गुडलूर मं ओकर बस्ती के तीर समेकित बाल विकास योजना (आइसीडीएस) बालवाड़ी मं कनका अऊ दीगर गरभ धरे माईलोगन अऊ अपन दूध पियावत महतारी मन ला हरेक हफ्ता मं एक अंडा अऊ हरेक महिना दू किलो के सुक्खा सथुमावू (गहूँ, हर चना, मूंगफली, चना अऊ सोया दलिया) के पाकिट मिलथे. तीन बछर ले कमती उमर के लइका मन ला घलो सथुमावू के पाकिट मिलथे. तीन बछर ले जियादा उमर के लइका मन ले ये आस रथे के वो मन आइसीडीएस केंद्र मं आके बिहनिया के कलेवा, मझनिया के खाय, अऊ संझा मं गुड़ अऊ मूंगफली खाय ला आवंय. गंभीर रूप ले कुपोषित लइका मन ला रोज़ के अऊ उपराहा मूंगफली अऊ गुड़ देय जाथे.
जुलाई 2019 ले सरकार ह नवा महतारी मन ला अम्मा उट्टचाठु पेट्टगम पोषण सामग्री किट देय ला सुरु करे हवय, जऊन मं 250 ग्राम घी अऊ 200 ग्राम के प्रोटीन पाउडर होथे, फेर अश्विनी के सामुदायिक स्वास्थ्य कार्यक्रम समन्वयक 32 बछर के जीजी एलमन कहिथें, “पाकिट बस वो मन के घर के पठोरा मं रखाय धरे रथे. हकीकत त ये आय के आदिवासी लोगन मन अपन खाय मं गोरस अऊ घी नई बऊरें. वो मन घी छुवें तक नई. अऊ न त वोमन ला प्रोटीन पाउडर अऊ हरियर आयुर्वेदिक पाउडर बऊरे ला नई आवय, येकरे सेती वो ला एक कोंटा मं राख देथें.”
एक बखत रहिस जब निलगिरी के आदिवासी समाज खाय के जिनिस संकेले ला असानी ले जंगल जाय सकत रहिस. 40 बछर ले गुडलूर के आदिवासी समाज के संग काम करेइय्या मारी मार्सल ठेकैकारा बताथें, “आदिवासी मन ला किसम-कसिम के कांदा, जामुन, हरियर पान, अऊ फुटू मन के बारे मं भारी जानकारी हवय जऊन ला वो मन संकेलथें. वो मन खाय सेती बछर भर मछरी धरथें धन नान-नान जानवर मन के सिकार करथें. बरसात के दिन मं अधिकतर लोगन मन के घर मं आगि के ऊपर थोर बहुत गोस सुखाय जाथे, फेर, वन विभाग ह जंगल मं वो मन के जाय ला कमती कर दीस अऊ ओकर बाद पूरा पूरी रोक लगा दीस.”
2006 के वनाधिकार अधिनियम के तहत सार्वजनिक सम्पत्ति संसाधन ऊपर समाजिक अधिकार बहाल होय के बाद घलो आदिवासी लोगन मन अपन खाय के जिनिस बर पहिले जइसने जंगल ले संकेले नई सकत हवंय.
गाँव मं गिरत आमदनी घलो बढ़त कुपोसन के कारन आय. आदिवासी मुनेत्र संगम के सचिव, के टी सुब्रमनियन कहिथें के बीते 15 बछर ले आदिवासी मन बर रोजी मजूरी के बूता कमती होय हवय, काबर इहाँ के जंगल संरक्षित मुदुमलाई वन्यजीव अभ्यारण्य बन गे हवंय. ये अभ्यारण्य के भीतरी अवेइय्या बगीचा अऊ सम्पत्ति – जिहां अधिकतर आदिवासी मन ला बुता मिलत रहिस – बिक गे हवय धन वोला दीगर जगा बसाय गे हवय, जेकर सेती वो मन चाय बगीचा मन मं धन खेत मन मं कुछु दिन के बुता करे ला मजबूर हवंय.
जऊन मेर कनका अगोरत हवय उही गुडलूर आदिवासी अस्पताल मं 26 बछर के सूमा (असल नांव नई) वार्ड मं सुस्तावत हवंय. वो ह तीर के पंथलूर तालुक़ा के पनियन आदिवासी हवय, अऊ वो ह हालेच मं अपन तीसर लइका ला जनम देय हवय, जऊन ह ओकर पहिली के दू अऊ 11 बछर के नोनी मन जइसने एक झिन नोनी आय. सूमा ह ये नोनी ला ये अस्पताल मं जनम नई देय रहिस, फेर जचकी के बाद ओकर देखभाल अऊ नसबंदी कराय सेती इहाँ आय हवय.
ओकर बस्ती ले इहाँ तक आय ले जीप ले घंटा भर लागथे. वो ह बस्ती ले इहाँ तक आय ले होवइय्या खरचा डहर आरो करत कहिथे, “मोर जचकी पहिली होय ला रहिस, फेर पइसा नई होय के सेती हमन ये अस्पताल मं जचकी नई करवाय सकेन. गीता चेची [अश्विनी के स्वास्थ्य कार्यकर्ता ] आय-जाय अऊ खाय खरचा सेती 500 रुपिया देय रहिस, फेर मोर घरवाला ह जम्मो पइसा के दारू पी दीस, येकरे सेती मोला घरेच मं रहे ला परिस. दू–तीन दिन बाद मोर दरद अऊ बढ़ गे अऊ हमन ला घर ले निकरे ला परिस, फेर अस्पताल जाय बर बनेच देरी हो गे रहिस, येकरे कारन घर के तीर के प्राथमिक स्वास्थ्य केंद्र (पीएचसी) मं जचकी होईस.” दूसर दिन प्राथमिक स्वास्थ्य केंद्र के नर्स ह 108 (एम्बुलेंस सेवा) ला फोन करिस, अऊ आखिर मं सूमा अऊ ओकर परिवार जीएएच बर निकर गीन.
चार बछर पहिली सूमा के आईयूजीआर के सेती सातवाँ महिना मं गरभपात हो गे रहिस: ये हालत मं गरभ मं लइका नान कन हो जातिस धन जतका ओकर बाढ़ होय ला चाही ओकर ले कमती बाढ़ होथे. अधिकतर ये हालत मं महतारी ला होवइय्या पोसन के कमी ,खून अऊ फोलेट के कमी के कारन होथे. सूमा के अवेइय्या गरभ ऊपर घलो आईयूजीआर के असर होइस अऊ ओकर लइका के वजन जनम के बखत भारी कम रहिस (1.3 किलो, जबकि जनम के बखत आदर्श वजन कम से कम 2 किलो होथे). लइका के उमर के मुताबिक वजन के ग्राफ सबले कम फीसदी रेखा ले घलो बनेच तरी मं हवय, अऊ चार्ट मं ‘गम्भीर रूप ले कुपोषित’ बरग मं चिन्हारी करे गेय हवय.
जीएएच के दवा विशेषज्ञ, 43 बछर के डॉक्टर मृदुला राव बताथें, “गर महतारी कुपोषित हवय, त लइका घलो कुपोषित होही. सूमा के लइका ला अपन दाई के कुपोसन के असर ला झेले ला पर सकथे; ओकर देह, दिमाग अऊ तंत्रिका के विकास ओकर उमर के दीगर लइका मन के तुलना मं धीमा होही.”
सूमा के रिकार्ड बताथे के तीसर गरभ के बखत ओकर वजन सिरिफ 5 किलो बढ़िस. ये वजन, सामान्य बजन वाले गरभ धरे महतारी मन के तय वजन बढ़त ले आधा ले घलो कमती हवय, अऊ सूमा जइसने कम वजन वाले महतारी मन के हिसाब ले त आधा ले घलो बहुते कम हवय. 9 महिना के गरभ के संग वो ह सिरिफ 38 किलो के हवय.
2006 के वनाधिकार अधिनियम के तहत सार्वजनिक सम्पति संसाधन ऊपर समाजिक अधिकार बहाल होय के बाद घलो आदिवासी लोगन मन अपन खाय के जिनिस बर पहिली जइसने जंगल ले संकेले नई सकत हवंय
जीएएच के स्वास्थ्य एनिमेटर (प्रसार कार्यकर्ता), 40 बछर के गीता कन्नन सुरता करत बताथें, “मंय हफ्ता मं कतको पईंत गरभ धरे महतारी अऊ लइका ला देखे ला जावत रहंय. मंय देखत रहंय के लइका सिरिफ चड्डी पहिरे अपन दादी के गोदी मं बिन उछाह के बइठे हवय. घर मं रांधत नई रहिन, अऊ परोस के लोगन मन लइका ला खाय ला देवत रहिन. सूमा सुते रहय, दुरबल दिखय. मंय सूमा ला हमर अश्विनी साथूमावू (रागी अऊ दार के पिसान) देवत रहंय अऊ वो ला कहत रहेंव के अपन अऊ अपन लइका, जऊन ला अपन दूध पियाथे, के सेहत सेती बने करके खावय. फेर सूमा कहय, अभू घलो ओकर घरवाला रोजी मजूरी मं जऊन कुछु कमाथे ओकर बनेच अकन ला दारू पी देथे. गीता थोकन रुक के कहिथें, “सूमा घलो पिये ला सुरु कर देय रहिस.”
वइसे त गुडलूर के अधिकतर परिवार मन के इहीच कहिनी आय, फेर ये ब्लाक के स्वास्थ्य संकेतक मं सरलग बढ़ती होवत दिखत हवय. अस्पताल के रिकार्ड ह बताथे के 1999 मं 10.7 (हरेक 100,000 जिंयता जनम ऊपर) के महतारी मऊत के दर (एमएमआर) के अनुपात, 2018-19 तक 3.2 तक के तरी गिर गे रहिस, अऊ वो बखत शिशु मऊत दर (आईएमआर) 48 (हरेक 1,000 जिंयत जनम ऊपर) ले घट के 20 हो गेय रहिस. राज्य योजना आयोग के जिला मानव विकास रिपोर्ट, 2017 ( डीएचडीआर 2017 ) के मुताबिक, नीलगिरी जिला मं आईएमआर 10.7 है, जऊन ह राज के 21 के औसत ले घलो कमती हवय, अऊ गुद्लूर तालुका मं त 4.0 हवय.
बीते 30 बछर ले गुड़लूर के आदिवासी मईलोगन मन के संग काम करत आवत डॉक्टर पी. शैलजा देवी समझाथें के ये संकेतक सरी बात ला नई बतावंय. वो ह बताथें, “मृत्यु संकेतक जइसे एमएमआर अऊ आईएमआर जरुर पहिली ले बढ़िया होय हवय, फेर रोग-राई बाढ़ गे हवय. हमन ला मऊत अऊ रोग मं फरक करे ला परही. कुपोषित महतारी ह कुपोषित लइका लाच जनम दिही, जेकर ले बीमारी लगे के बनेच खतरा हवय. अइसने मं तीन बछर के लइका दस्त (डायरिया) जइसने रोग ले जान गंवाय सकत हवय अऊ ओकर दिमाग के बिकास घलो धीरे होही. आदिवासी मन के अवेइय्या पीढ़ी अइसनेच होही.”
येकर छोर, समान्य मृत्यु दर संकेतक मं आय इजाफा ला ये इलाका के आदिवासी समाज मं बढ़त दारू के लत के सेती कमतर माने जावत हवय, अऊ ये इजाफा ह आदिवासी अबादी मं भारी मात्रा मं रहत कुपोसन ऊपर परदा डाल सकथे. (जीएएच दारू के लत अऊ कुपोसन के आपस के सम्बंध ऊपर एक ठन परचा तियार करे जावत हवय; ये ह सार्वजनिक रूप ले उपलब्ध नई ये.) जइसने के डीएचडीआर 2017 के रिपोर्ट मं घलो ये कहे गे हवय, मऊत दर के काबू मं होय ले घलो, पोसन स्तर मं सुधार सायदेच न होय.
60 बछर के प्रसूति एवं स्त्री रोग विशेषज्ञ, डॉक्टर शैलजा कहिथें, “जब हमन मऊत के दूसर कारन जइसे उल्टी-दस्त ला काबू करत रहेन, अऊ सब्बो जचकी अस्पताल मं करवावत रहेन, समाज मं दारू के लत ये सब्बो झिन ला बरबाद करत रहिस. हमन जवान महतारी मन अऊ लइका मन मं सब-सहारा सत्र के कुपोसन अऊ पोसन के कंदलाय हालत ला देखत रहेन.” डॉक्टर शैलजा जनवरी 2020 मं जीएएच ले सरकार डहर ले रिटायर हो गे रहिन, फेर वो ह अभू घलो हरेक बिहनिया अस्पताल मं मरीज मन ला देखत अऊ संगवारी मन के संग मरीज के बीमारी के चर्चा करत बिताथें, वो ह बताथें, “50 फीसदी लइका मध्यम अऊ गम्भीर रूप ले कुपोसन के सिकार हवंय. दस बछर पहिली [2011-12], मध्यम कुपोसन 29 फीसदी मं रहिस अऊ गम्भीर कुपोसन 6 फीसदी, येकरे सेती ये बढ़त ह बहुते जियादा हलाकान करेइय्या हवय.”
कुपोसन के असर ला फोर के बतावत, डॉक्टर राव कहिथें, ”पहिली, जब महतारी मन जाँच करवाय ओपीडी मं आवत रहिन, त वो मन अपन लइका मन के संग खेलत रहंय, अब त वो मन अल्लर बइठे रहिथें, अऊ लइका मन घलो सुस्त लागथें. ये अल्लर ह लइका अऊ अपन के पोसन सेहत डहर देखभाल मं कमी मं बदलत हवय.”
राष्ट्रीय परिवार स्वास्थ्य सर्वेक्षण-4 ( एनएफ़एचएस-4 , 2015-16) ले पता चलथे के नीलगिरी के देहात इलाका मं 6 ले 23 महिना उमर के 63 फीसदी लइका मन ला भरपूर खाय ला नई मिलय, फेर 6 महिना ले 5 बछर के उमर के 50.4 फीसदी लइका मन मं खून के कमी हवय (11 ग्राम प्रति डेसीलीटर ले तरी के हीमोग्लोबिन – न्यूनतम 12 सही माने जाथे. करीबन आधा (45.5 फीसदी) देहात के माइलोगन मन मं ख़ून के कमी हवय, जऊन ह ओकर गरभ ऊपर नुकसान करथे.
डॉक्टर शैलजा बताथें, “हमर तीर अभू घलो अइसने आदिवासी माईलोगन मन आथें, जेकर मं बिल्कुले घलो खून नई रहय – 2 ग्राम प्रति डेसीलीटर हीमोग्लोबिन! जब खून के कमी के जाँच करथन, तब हाइड्रोक्लोरिक एसिड रखथन अऊ वो मं खून ला डालथन, त कमती ले कमती 2 ग्राम प्रति डेसीलीटर तकेच नाप ला पढ़े जा सकथे, येकर ले कमती घलो होय सकत हवय, फेर नापे नई जाय सकय.”
खून के कमी अऊ महतारी मऊत मं करीब के नाता-गोता हवय. जीएएच के प्रसूति एवं स्त्री रोग विशेषज्ञ, 31 बछर के डॉक्टर नम्रता मैरी जॉर्ज कहिथें, “ख़ून के कमी सेती जचकी मं खून जाय सकथे, हार्ट अटेक आय सकत हवय, अऊ मऊत घलो हो सकत हवय. येकरे कारन ले गरभ मं लइका के बाढ़ मं असर परथे अऊ जनम के बखत कमती वजन सेती नवजात के मऊत घलो हो जाथे. लइका के बिकास नई होय पावय अऊ लम्बा बखत तक के कुपोसन के सिकार हो जाथे.”
कमती उमर मं बिहाव अऊ गरभ धरे ले, लइका के सेहत ला अऊ घलो खतरा मं डार देथें. एनएफ़एचएस-4 के मुताबिक़, नीलगिरी के देहात इलाका मं सिरिफ 21 फीसदी नोनी मन के बिहाव 18 बछर ले कमती के उमर मं हो जाथे, फेर इहाँ के स्वास्थ्य कार्यकर्ता ये बात के तर्क करथें के अधिकतर आदिवासी नोनी मन के बिहाव 15 बछर के उमर मं धन जइसने वोला महवारी सुरु होथे, वइसने उमर मं कर देय जाथे. डॉक्टर शैलजा कहिथें, “हमन ला बिहाव अऊ ओकर पहिली गरभ ला ढेरियाय के अऊ घलो कोसिस करे ला होही, जब पूरा पूरी जवान होय ले पहिलेच, 15 धन 16 बछर के उमर मं गरभ धर लेथें, तब वो मन के खराब पोसन, नवा जन्मे लइका के सेहत ऊपर खराब असर करथे.”
शायला ला मरीज अऊ ओकर संग काम करेइय्या दुनो मन, चेची (दीदी) के नांव ले बलाथें. वो ह आदिवासी माइलोगन मन के मुद्दा ऊपर अथाह गियान राखथें. वो ह बताथें, “परिवार के सेहत, पोसन ले जुरे हवय, अऊ गरभ धरे अऊ अपन दूध पियावत माइलोगन ला पौष्टिक अहार के कमी सेती खतरा दुगुना हो जाथे. तनखा बाढ़े हवय, फेर पइसा परिवार तक ले पहुंचत नई ये. हमन अइसने मइनखे मन ला जानथन जऊन ह अपन रासन के 35 किलो चऊर ला बगल के दूकान मं दारू बिसोय बेंच देथें. ओकर लइका मन मं कुपोसन कइसने नई बढ़ही?”
अश्विनी मं मानसिक स्वास्थ्य सलाहकार, 53 बछर के वीना बताथें, “ समाज के संग हमर जऊन घलो बइठका होथे, चाहे कऊनो मुद्दा ऊपर, इहीच समस्या के संग सिरोथे: परिवार मं बढ़त दारू के लत.”
ये इलाका के बासिंदा मन मं अधिकतर कट्टूनायकन अऊ पनियन आदिवासी समाज के आंय, जऊन मन बिसेस रूप ले कमजोर आदिवासी समूह मं सामिल हवंय. जनजातीय अनुसंधान केंद्र, उदगमंडलम के एक अध्ययन के मुताबिक, ये मन ले 90 फीसदी ले जियादा लोगन मं बगीचा अऊ खेत मजूर आंय. इहाँ रहेइय्या बाकि समाज खास करके इरुलर, बेट्टा कुरुम्बा, अऊ मुल्लू कुरुम्बा हवंय, जऊन ह अनुसूचित जनजाति मं सामिल हवंय.
मारी ठेकैकारा बताथें, “हमन जब 80 के दसक मं इहाँ आय रहेन, तब 1976 के बंधुआ मजदूर प्रणाली अधिनियम (उन्मूलन) के बाद घलो, पनिया समाज के लोगन मन धान,बाजरा, केरा, मिर्चा अऊ साबूदाना के बगीचा मं बंधुआ मजूरी करत रहिन. वो मन बिक्कट जंगल के मंझा मं नान-नान बगीचा मं बूता करत रहिन, वो मन ये बात ले अनजान रहिन के जऊन जमीन मं वो मन बूता करत हवंय वो जमीन ओकरे मन के आय.”
मारी अऊ ओकर घरवाला स्टैन ठेकैकारा ह आदिवासी मन के ऊपर अवेइय्या मुद्दा ला आगू लाय सेती 1985 मं अकॉर्ड (सामुदायिक संगठन, पुनर्वास अऊ बिकास के बूता सेती) के गठन करिन. समे के संग, अनुदान ले चलेइय्या एनजीओ ह कतको संगठन के नेटवर्क बना लेय हवय – संगम (परिषद) बनाईन अऊ वो ला आदिवासी मुन्नेत्र संगम के देखरेख मं ले आइन, आदिवासी मन के डहर ले चलाय अऊ काबू मं राखे गीस. संगम ह आदिवासी जमीन ला दुबारा हासिल करे मं कामयाब हो गे, चाय के बगीचा लगाईन, अऊ आदिवासी लइका मन के सेती इस्कूल खोलिन. अकॉर्ड ह घलो नीलगिरी मं स्वास्थ्य कल्याण संघ (अश्विनी) के सुरुआत करिस, अऊ 1998 मं गुडलूर आदिवासी अस्पताल खोलिन. अब इहां छे डॉक्टर हवंय, एक प्रयोगशाला हवय, एक्सरा खोली, दवा के दुकान अऊ ब्लड बैंक हवंय.
डॉक्टर रूपा देवदासन सुरता करत कहिथें, “80 के दसक मं, सरकारी अस्पताल मन मं आदिवासी मन के संग दूसर दरजा के लोगन मन जइसने बेवहार करे जावत रहिस अऊ वो मन भाग जावत रहिन. स्वास्थ्य के हालत बिक्कट रहिस: गरभ के बखत माइलोगन मन मरत जात रहिन, अऊ लइका मन ला दस्त होवत रहय अऊ वो मन मर जावत रहंय. हमन ला बीमार धन गरभ धरे महतारी मरीज के घर मं घुसे के घलो मनाही रहिस. बनेच अकन बात करे अऊ आस बंधाय के बाद समाज ह हमर ऊपर बेस्वास करे ला सुरु करिन.” रूपा अऊ ओकर घरवाला डॉक्टर एन. देवदासन अश्विनी के तउन आगू रहेइय्या डॉक्टर मन ले आंय, जऊन ह आदिवासी इलाका मन मं घर-घर जावत रहिन.
सामुदायिक चिकित्सा, अश्विनी के मूल मंत्र आय; जेकर करा 17 स्वास्थ्य ऐनिमेटर (स्वास्थ्य कार्यकर्त हवंय अऊ 312 हेल्थ वॉलंटियर हवंय, अऊ सब्बो आदिवासी आंय, ये जम्मो गुडलूर अऊ पंथलूर तालुका मन मं भारी पैमाना मं घूमत रहिथें,घर–घर जा के स्वास्थ्य अऊ पोषण ले जुरे सलाह देथें.
50 बछर ले जियादा उमर के टी आर जानू, जऊन ह मुल्लू कुरुम्बू समाज के आंय, अश्विनी मं प्रशिक्षित पहली स्वास्थ्य एनिमेटर रहिन. पंथलूर तालुका मं चेरनगोडे पंचइत के अय्यनकोली बस्ती मं ओकर दफ्तर हवय अऊ आदिवासी परिवार मं शक्कर, ब्लड प्रेशर, अऊ टीबी के बेरा के बेरा जांच करथें, अऊ प्राथमिक चिकित्सा के संगे संग सामान्य स्वास्थ्य अऊ खुराक के सलाह घलो देथें. वो ह गरभ धरे महतारी अऊ अपन दूध पियावत महतारी मन के घलो धियान रखथें. वो ह कहिथें, “गाँव के नोनी मन गरभ धरे के बनेच महिना बीते, हमर तीर जचकी ले जुरे सलाह ले ला आथें. फोलेट के कमी सेती गरभ के पहिली तीन महिना मं ये दवई देय जरूरी आय, जेकर ले गरभ के भीतरी लइका के बिकास झन रुके, नई त ये ह काम नई करय.”
फेर, सूमा जइसने जवान माईलोगन सेती आईयूजीआर ले बचाय नई जाय सकय. अस्पताल मं हमर ले भेंट होय के कुछेक दिन बाद ओकर नसबंदी हो गे रहिस अऊ वो अपन परिवार के संग घर जाय के तियारी करत रहिस. वो ला उहाँ के नर्स अऊ डॉक्टर मन ले सलाह मिले रहिस. वो ला जाय के खरचा अऊ अवेइय्या हफ्ता के खुराक सेती पइसा देय गेय रहिस. ओकर जाय के टेम, जीजी एलमाना कहिथें, “ ये बेर हमन ला आस हवय के ये पइसा ले वो ह हमर बताय जिनिस मन ला बिसोय मं खरचा करही.”
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट ' पापुलेशन फ़ाउंडेशन ऑफ़ इंडिया ' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय.
ये लेख ला फिर ले प्रकाशित करे ला चाहत हवव ? त किरिपा करके [email protected] मं एक cc के संग [email protected] ला लिखव
अनुवाद: निर्मल कुमार साहू


text:
रायपुर । प्रदेश म निर्बाध अउ मुक्त परिवहन ल बढ़ावा दे बर बुधवार के सिविल लाइन सर्किट हाउस म परिवहन मंत्री राजेश मूणत ह विभागीय अधिकारी मन के बैइठक लीस। बैइठक म विभागीय काम-काज के समीक्षा करेगिस। ए बखत मंत्री मूणत ह प्रदेश के समस्त खनिज अउ औद्योगिक क्षेत्र म बिना टैक्स, परमिट अउ फिटनेस चलत गाड़ी मन के धरपकड़ करे बर विशेष अभियान चलाए बर किहिस हे। बैठक म ऑल इंडिया टूरिस्ट परमिट या अस्थाई परमिट के दुरुपयोग करवइया अउ नियम के खिलाफ बस बॉडी बनाइवया , यात्री वाहन मन के चेकिंग करे बर अभियान चलाए के निर्देश दिस। बैठक में अपर मुख्य सचिव बीव्हीआर सुब्रमण्यम, परिवहन सचिव अरूण देव गौतम, अतिरिक्त परिवहन आयुक्त ओपी पाल, परिवहन विभाग के जिला स्तरीय अधिकारी उपस्थित रहिस हे।
करव सख्त कार्रवाई : मूणत
रायपुर । प्रदेश म निर्बाध अउ मुक्त परिवहन ल बढ़ावा दे बर बुधवार के सिविल लाइन सर्किट हाउस म परिवहन मंत्री राजेश मूणत ह विभागीय अधिकारी मन के बैइठक लीस। बैइठक म विभागीय काम-काज के समीक्षा करेगिस। ए बखत मंत्री मूणत ह प्रदेश के समस्त खनिज अउ औद्योगिक क्षेत्र म बिना टैक्स, परमिट अउ फिटनेस […]


text:
शांति मांझी 36 बछर के रहिन, जब वो ह ये बछर जनवरी मं पहिली बेर नानी बने रहिन. तऊन रतिहा ओकर बर एक ठन अऊ चीज पहिली बेर होय रहिस – दुबर पातर देह के ये माइलोगन ह, ज उन ह 20 बछर के फेरा मं 7 लइका ला जनम देय रहिस अऊ सब्बो के जनम घरेच मं होय रहिस, वो बखत कऊनो डॉक्टर धन नर्स नई रहिन – आखिर मं वो ह अस्पताल गीस.
तऊन दिन ला सुरता करत, जब ओकर बड़े बेटी ममता घर मं जचकी के पीरा ले बेहाल रहिस, शांति बताथें, मोर बेटी घंटों तक ले दरद ले तड़पत रहय, फेर ल इका बहिर नई आय. येकर बाद हमन ला टेम्पो बले ला परिस. ‘टेम्पो’ के मतलब तीन चक्का के सवारी गाड़ी आय जउन ला शिवहर कस्बा ले आय मं करीबन घंटा भर लाग गे अऊ संझा हो गे, फेर गांव ले ओकर कस्बा ह सिरिफ कोस भर दूरिहा हवय. हड़बड़-तड़बड़ ममता ला शिवहर के जिला अस्पताल लेगे गीस, जिहां कुछेक घंटा बाद एक ठन बाबू ला जनम दिस.
टेम्पो के भाड़ा ला लेके थोकन गुस्साय सेती शांति ह खीझत कहिथे, “भाड़ा के नांव ले वो ह हमर ले 800 रूपिया मार लीस. हमर टोला ले कऊनो अस्पताल नई जावय, येकरे सेती हमन ला त पता नई रहिस के एम्बुलेंस नांव के कऊनो चीज होथे”
शांति ला वो तऊन दिन के रतिहा येकर सेती घर लहूंटे परिस के ओकर सबले नान लइका, 4 बछर के काजल, भूखाय झन सुत जावय. वो ह कहिथे, “अब मंय नानी बन गे हवंव, फेर महतारी होय के सेती मोर ऊपर घलो कऊनो जिम्मेवारी हवंय. ममता अऊ काजल ला छोड़, ओकर तीन अऊ बेटी अऊ दू बेटा हवंय.”
मांझी परिवार मुसहर टोला मं रहिथे, जिहां घर के नांव मं झोपड़ी मन हवंय अऊ जऊन ह उत्तरी बिहार के शिवहर ब्लाक अऊ जिला के माधोपुर अनंत गाँव ले आधा कोस ले कम बहिर डहर बसे हवय. मुसहर टोला मं माटी अऊ बांस के बने करीबन 40 झोपड़ी मन मं करीबन 300-400 लोगन मं रहिथें. ये सब्बो मुसहर जात के आंय, जऊन ह बिहार के अति पिछड़ा महादलित समाज के रूप मं रखे गे हवय. कुछेक के घर के कोंटा मं सांकर जगा मं, कुछेक छेरी धन गाय बंधाय मिलथें.
शांति, टोला के सार्वजनिक बोरिंग ले लाल रंग के प्लास्टिक के बाल्टी मं अभिचे-अभिचे पानी भरके लाय हवंय. बिहनिया के करीबन 9 बजत हवंय अऊ वो ह अपन घर के बहिर सांकर गली मं ठाढ़े हवंय, जिहां परोसी के भईंस कोंटा मं बने सीमेंट के डोंगा मं चभरत पानी पिवत हवंय. इहाँ के बोली मं गोठियावत वो ह कहिथें के वोला कभू घलो अपन जचकी मं कऊनो दिक्कत नई होइस, “सात गो” यानि तऊन सातों लइका के जचकी घरेच मं हो इस, बगेर कऊनो दिक्कत-हलाकान होवय.
जब ओकर ले पूछे गीस के नाल कऊन काटे रहिस, त अपन खांध ला उचकावत कहिथे, “मोर दयादीन.” दयादीन ओकर देवर के घरवाली आंय. नाभि-नाल कऊन काटे रहिस? येकर जुवाब मं वो ह हाथ ला हलावत कहिथे के वो ला मालूम नई ये. तीर के संकलाय टोला के करीबन 10-12 माईलोगन मन बताथें के घर मं बऊरत चाकू ला धोके बऊरेगे रहिस – अइसने जान परिस के वो मन के सेती ये कऊनो अइसने चीज नई आय जेकर बारे मं सोच-बिचार करे के जरूरत परे.
माधोपुर अनंत गांव के मुसहर टोला के अधिकतर महतारी मन करीबन अइसनेच अपन झोपड़ी मंइच लइका ला जनम देय हवंय – फेर वो मन के बताय मुताबिक कुछेक ला दिक्कत होय सेती अस्पताल घलो लेगे गे रहिस. बस्ती मं कऊनो जचकी के जानकार नई ये. अधिकतर माईलोगन मन के कम से कम चार धन पांच लइका हवंय अऊ वो मन ले कऊनो ला मालूम नई ये के गाँव मं प्राथमिक स्वास्थ्य केंद्र (पीएचसी) हवय धन नई, गर हवय घलो, त उहां जचकी होथे धन नई.
ये सवाल के जुवाब मं के काय ओकर गाँव मं कऊनो स्वास्थ्य केंद्र धन सरकारी दवाखाना हवय धन नई, शांति कहिथे, “मंय पक्का बताय नई सकंव.” 68 बछर के भगुलनिया देवी कहिथें के माधोपुर अनंत मं एक ठन नवा दवाखाना के बारे मं उड़त खबर सुने रहेंव, “फेर मंय उहाँ कभू गेय नई यों. मोला नई पता के उहाँ माई डॉक्टर हवय धन नई.” 70 बछर के शांति चुलई मांझी बताथें के वो मन के बस्ती के माइलोगन मन ला कऊनो कभू घलो येकर बारे मं कुछु बताय नई यें, येकरे सेती “गर कऊनो नवा दवाखाना खुले घलो हवय, त ओकर जानकारी हमन ला कइसने होही?"
माधोपुर अनंत मं कऊनो प्राथमिक स्वास्थ्य केंद्र नई ये, फेर इहाँ एक ठन उप-केंद्र हवय. गांव के लोगन मन के कहना हवय के अधिकतर बखत ये ह बंद परे रथे, जइसने के वो मंझनिया जब हमन उहाँ गे रहेन. तब दिखिस 2011-12 के डिस्ट्रिक्ट हेल्थ एक्शन प्लान मं ये बात दरज हवय के शिवहर ब्लॉक मं 24 उप-केंद्र के ज़रूरत हवय, फेर इहाँ बस दसेच उप-केंद्र हवंय.
शांति बताथें के ओकर गरभ बखत कतको बेर घलो वोला आंगनवाड़ी ले आयरन धन कैल्शियम के गोली कभू घलो नई मिलिस, न त ओकर बेटी ला ये सब मिलिस अऊ जाँच कराय घलो कहूं नई गीस.
वो ह गरभ के बखत सरलग बूता करत रहिस, जब तक ले जचकी के दिन नई आ गे. वो ह बताथे, “हरेक बेर लइका जनम करे के करीबन 10 दिन के भीतरेच मंय फिर ले बूता करे लगत रहेंव.”
सरकार के समन्वित बाल विकास योजना के तहत, गरभ धरे धन अपन दूध पियावत महतारी धन नवा जन्मे लइका ला पोसक अहार देय जाथे, चाहे वो ह सुक्खा रहे धन आंगनबाड़ी मं रांध के ताते-तात देय जावत होवय. गरभ धरे महतारी ला गरभ बखत कम से कम 180 दिन तक ले आयरन, फ़ोलिक एसिड अऊ कैल्शियम के सप्लीमेंट देय जाथे. शांति के 7 लइका हवंय अऊ अब एक झिन नाती घलो हवय, फेर शांति कहिथे के वो ह कभू घलो अइसने कऊनो योजना के बारे मं सुने नई ये.
परोस के माली पोखर भिंडा गांव के आशा कार्यकर्ता कलावती देवी कहिथें के मुसहर टोला के माईलोगन मन कऊनो आंगनबाड़ी केंद्र मं अपन पंजीयन नई करवाय हवंय. वो ह कहिथें, “ये इलाका के सेती दू ठन आंगनबाड़ी केंद्र बने हवंय, एक माली पोखर भिंडा मं हवय, त दूसर खैरवा दरप मं हवय, जऊन ह पंचइत आय. माइलोगन मन ला ये नई पता के वो मन ला कऊन केंद्र मं अपन पंजीकरन करवाय ला हवय अऊ आखिर मं पंजीकरन कहूं मेर नई हो पावय.” दूनो गांव मुसहर टोला ले करीबन कोस भर हवंय. शांति अऊ दीगर माइलोगन सेती, जऊन मन भूमिहीन परिवार ले हवंय, ये दऊड़भाग खेत धन ईंटा भट्ठा मं बूता करे सेती ओकर एक दू कोस रोज के आय-जाय मं बाढ़े जइसने आय.
सड़क मं शांति तीर संकलाय माईलोगन मन एके संग कहिथें के वो मन ला, न त पूरक आहार मिलिस, न त वो मन ला वो मन के ये हक के बारे मं कऊनो जानकारी मिलिस, के वो आंगनबाड़ी केंद्र मं येकर मांग कर सकथें.
सियान माईलोगन मन ला घलो येकर सिकायत हवय के वो मन बर सरकार डहर ले मिले जरूरी सुविधा मन के फायदा उठाय करीबन सम्भव नो हे. 71 बछर के धोगरी देवी कहिथें के वो ला कभू विधवा पेंसन नई मिलिस. भगुलनिया देवी, जऊन ह विधवा नो हे, कहिथे के ओकर खाता मं हरेक महिना 400 रूपिया आथे, फेर वो ला ये बात के पक्का जानकारी नई ये के ये पइसा ह काय करे बर आय.
आशा कार्यकर्ता कलावती, गरभ के बखत अऊ ओकर बाद नियम के मुताबिक हक के बारे मं भरम होय के हालत सेती माईलोगन मनेच ला अऊ वो मन के पढ़ई-लिखई ला दोस देथें. वो ह कहिथें, “हरेक के पांच, छे धन सात लइका हवंय. लइका मन दिन भर भागादऊड़ी करत रहिथें. मंय वो मन ला न जाने कतको पईंत खैरवा दरप के आंगनबाड़ी केंद्र मं पंजीकरन करवाय ले कहे हवंव, फेर वो मन सुनेच नईं.”
नाभि-नाल का ले काटे गे रहिस? तीर मं संकलाय टोला के करीबन 10-12 माइलोगन मन एक संग कहिन के घर मं बऊरत चाकू ला धोके बऊरेगे रहिस – अइसने जान परिस के वो मन के सेती ये कऊनो अइसने चीज नई आय जेकर बारे मं सोच-बिचार करे के जरूरत परे
माधोपुर अनंत के सरकारी प्राथमिक इस्कूल टोला के तीर मं हवय, फेर मुसहर समाज ले मुस्किल ले गिनती के लइका इस्कूल जाथें. शांति अनपढ़ हवंय, इही हाल ओकर घरवाला अऊ सात लइका मन के घलो हवय. सियान धोगरी देवी कहिथें, “वइसनेच वो मन ला रोजी-मजूरी करना हवय .”
बिहार मं अनुसूचित जाति मन मं साच्छरता दर बनेच कम हवय. 28.5 फिसदी दर के संग ये अनुसूचित जाति मन के देश के साच्छरता दर, 54.7 फीसदी के करीबन आधा हवय (2001 के जनगणना के मुताबिक). ये जात-बरग मं मुसहर जात के साच्छरता दर 9 फीसदी के संग सबले कमति रहिस.
इतिहास मं देखे जाय त मुसहर परिवार मन करा कभू घलो खेती किसानी के साधन नई रहिस. बिहार, झारखंड, अऊ पश्चिम बंगाल के अनुसूचित जाति मन अऊ अनुसूचित जनजाति के समाजिक विकास ऊपर नीति आयोग के एक ठन सर्वे के मुताबिक, बिहार के मुसहर जात के सिरिफ 10.1 फिसदी लोगन मन करा दुधारू मवेसी हवंय; अनुसूचित जाति मन मं ये ह सबले कम आय. सिरिफ 1.4 मुसहर परिवार मन करा बइला रहिस, अऊ ये आंकड़ा घलो सबले कम आय.
कुछेक मुसहर परिवार मन अपन पुरखा के चलत आवत सुरा पाले के काम करथें. नीति आयोग के मुताबिक येकरे सेती दीगर जात के लोगन मन वो मन ला रद्दी बगरेइय्या जइसने देखथें. इही रिपोर्ट के मुताबिक दीगर अनुसूचित जाति के परिवार के तीर सइकिल, रिक्सा, स्कूटर धन फटफटी हवंय, उहिंचे मुसहर परिवार मन करा अइसने कऊनो किसिम के गाड़ी देखे ला नई मिलय.
शांति के परिवार सुरा नई पाले-पोसे. येकरे सेती ओकर करा कुछेक छेरी अऊ कुकरी हवंय अऊ ये सब्बो बेंचे सेती नई आय. वो मन दूध अऊ अंडा अपन खाय मं बऊरथें. अपन घरवाला अऊ लइका मन डहर आरो करत, जऊन मन ईंटा भट्ठा मं मजूरी करेइय्या ये जोड़ा के काम मं मदद करत रहिन, वो ह कहिथे, “हमन अपन रोजी-रोटी सेती हमेसा मिहनत-मजूरीच करे हवन. हमन बछरों-बछर बिहार के दूसर इलाका मं अऊ दीगर राज मं घलो बूता करे हवन.”
शांति कहिथे, “हमन उहाँ महिनों रहत रहेन, कभू-कभू पूरा छे महिना तक. एक बेर करीबन बछर भर तक ले कश्मीर मं रुके रहेन, ईंट भट्ठा मं बूता करत रहेन.” वो बखत वो ह गरभ ले रहिस, फेर वोला ये सुरता नई ये के कऊन बेटा धन बेटी ओकर कोख मं रहिस. वो ह कहिथे, “ये बात ला बीते करीबन छे बछर हो गे हवय.” वो मन ला ये घलो पता नई रहिस के वो ह कश्मीर के कऊन जगा मं रहिन, बस अतका सुरता हवय के ईंट भट्ठा बनेच बड़े रहिस, जिहां सब्बो मजूर बिहारी रहिन.
बिहार मं मिलय 450 रूपिया रोजी के बनिस्बत उहां मजूरी बढ़िया मिलत रहिस – हरेक हजार ईंटा पाछू 600-650 रूपिया; अऊ भट्ठा मं बूता करे सेती लइका मन के घलो बूता करे ले, शांति अऊ ओकर घरवाला एक दिन मं ओकर ले कहूँ जियादा ईंटा असानी ले बना लेवत रहिन; फेर वो ह सुरता करे के कोसिस के बाद घलो, वो ह बने करके नई बताय सकिस के वो मन के बछर भर मं कतक कमई होय रहिस. वो ह बताथे, “फेर हमन सिरिफ घर लहूंटे ला चाहत रहेन, भलेच इहाँ कमति मिलय.”
ये बखत 38 बछर के ओकर घरवाला दोरिक मांझी, पंजाब मं खेत मजूर हवय, जऊन ह हरेक महिना 4000 ले 5000 रूपिया पठोथे. महामारी अऊ लॉकडाउन सेती बूता मिले कमतिया गे हवय. ये बात समझावत के वो ह बिहार मंइच काबर धान के खेत मं बूता करत हवय, शांति बताथे के अइसने काबर के बूता के कमी सेती दलाल अब सिरिफ अपन मइनखे ला पहिली जगा देथे. वो ह बताथे, “फेर, मजूरी के चुकारा बनेच मुस्किल ले मिलथे. मालिक चुकारा के दिन तय करे के बाद घलो लटका के रखे रहिथे.” वोला तऊन किसान के घर बनिहारी (मजूरी) लेगे कतक पईंत जाय ला परथे, वो ह कहिथे, “फेर, अभी हमन कम से कम घर मं त हवन.”
ओकर बेटी काजल, बरसात के ये दिन के संझा मं, सड़क किनारा मं टोला के दीगर लइका मन के संग खेलत हवय, सब्बो फिले हवंय. शांति ह वोला फोटू खिंचवाय सेती तऊन दू फ्राक ले एक ठन ला पहिरे कहिथे जेन ह बने हवय. येकर तुरते बाद वो ह अपन वो फ्राक उतार दिस अऊ नोनी ह चिखला वाले सड़क मं लइला मन के मंडली करा लहूंट गे, जऊन मन पित्थुल खेलत रहिन.
शिवहर, अबादी अऊ अकार के हिसाब ले बिहार के सबले नान ज़िला आय, जऊन ह साल 1994 मं सीतामढ़ी ले अलग होके ज़िला बनिस. शिवह के ज़िला मुख्यालय ह येकर एक्के कस्बा हवय. जब ज़िला के माई, अऊ गंगा के सहयोगी नदी बागमती मं ओकर उद्गम स्थल नेपाल ले आय बरसात के पानी सेती उफ़ानाथे, तभे बरसात के ये दिन मं कतको बेर गांव के गांव बूड़ जाथें, ये सब तऊन समे होवत रहिथे जब कोसी अऊ दीगर नंदिया मन के खतरा के निसान ले उपर बोहाय सेती, जम्मो उत्तरी बिहार मं पुर के हालत बन जाथे. ये इलाका मं अधिकतर धान अऊ कुसियार के खेती होथे अऊ दूनो फसल मं पानी के भारी जरूरत परथे.
माधोपुर अनंत के मुसहर टोला मं लोगन मन तीर-तखार के धान के खेत मन मं बूता करथें धन दूरदराज के इलाका मं सड़क-इमारत बनाय के जगा मन मं धन ईंट भट्ठा मं बूता करथें. गिने चुने लोगन मन के रिस्तेदार हवंय जेकर मन करा टुकड़ा भर जमीन हवय, करीबन एक धन दू कट्ठा (एक एकड़ के एक टुकड़ा), नई त बाकि मन करा इहाँ रत्ती भर घलो जमीन नई ये.
शांति के छितराय चुंदी के लट ओकर लुभावन हँसी के संग अलग ले दिखथें. फेर जब ओकर ले येकर बारे मं पूछे जाथे, त एक दू दीगर माईलोगन मन घलो अपन लुगरा के पल्लू हटावत अपन चोटी ला दिखाय लागथें. शांति कहिथे, “ये अघोरी शिव सेती रखाय हवय.” फेर, वो ह आगू कहिथे के येकर मतलब ये बिल्कुले नई आय के चुंदी ला चढ़ावा चढ़ाना हवय. वो ह कहिथे, “ये ह अइसने अपन आप हो गे रातोंरात.”
फेर, कलावती थोकन सन्देहा वाली आंय अऊ कहिथें के मुसहर टोला के माईलोगन मन अपन निजी साफ-सफाई के धियान न के बराबर रखथें. ओकर जइसने दीगर सब्बो आशा कार्यकर्ता मन ला नियम के मुताबिक अस्पताल मं जचकी के बदला मं 600 रूपिया मिलथे, फेर महामारी के बाद ले येकर कुछेक हिस्सा वोला मिल पाथे. कलावती कहिथे, “लोगन मन ला अस्पताल जाय सेती राजी कर पाय भारी कठिन अऊ मुस्किल काम आय, अऊ कर घलो लेबो त पइसा नई मिलय.”
गैर-मुसहर जात मन मं ये धारना बने हवय के मुसहर लोगन मन अपन तऊर-तरीका ला लेके कुछु जियादा जिद्दी हवंय अऊ सायेद येकरे सेती शांति, समाज के रित-रिवाज अऊ परंपरा ऊपर बात करे थोकन सकुचावत रहिथे. वो ला खाय पिये के बारे मं गोठियाय ह खास पसंद नई ये. जब मंय ओकर ले मुसहर समाज के बारे मं खास करके चलन मं दिखत नजरिया ऊपर ओकर बिचार जाने ला चाहेंव त वो ह कहिथे, “हमन मुसुवा नई खावन.”
कलावती ये बात ले सहमत हवय के ये मुसहर टोला मं खाय मं आमतऊर ले भात अऊ आलूच खाय जाथे. यह कहत के टोला मं बनेच अकन माईलोगन अऊ लइका मन मं ख़ून के कमी हवय, कलावती कहिथे, “ये मन मन कऊनो हरा साग-भाजी नई खांय, ये बिलकुल पक्का बात आय.”
शांति ला सरकारी रासन दूकान ले हरेक महिना 27 किलो चऊर अऊ गहूँ मिल जाथे. वो ह कहिथे, “रासन कार्ड मं सब्बो लइका के नांव नई ये येकरे सेती हमन ला नान लइका मन के कोटा के रासन नई मिलय. वो ह बताथे के आज के खाय मं भात अऊ आलू के सब्जी अऊ मुंग के दाल हवय. रतिहा मं खाय सेती रोटी घलो होही, अंडा, गोरस अऊ हरा साग-भाजी ये परिवार ला कभू-कभार मिल पाथे, फल त अऊ घलो दुब्भर हवंय.
जब मंय ओकर ले पूछेंव के काय ओकर बेटी के घलो ओतके जियादा लइका होहीं, त वो ह ये सवाल मं हांस देथे. ममता के ससुराल वाले सरहद के वो पार नेपाल मं रहिथें. वो ह कहिथे, “ये बारे मं मोला का पता, गर वोला अस्पताल ले जाय के जरूरत परही, त सायेद वो ह इहाँ आही.”
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट ' पापुलेशन फ़ाउंडेशन ऑफ़ इंडिया ' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय .
लेख ला फिर ले प्रकाशित करे ला चाहत हवव ? त किरिपा करके [email protected] मं एक cc के संग [email protected] ला लिखव
अनुवाद: निर्मल कुमार साहू


text:
कवर्धा। जिला म 10 वर्षीय बच्ची के संग होय दुष्कर्म के बाद सुकरवार के राज्य महिला आयोग के अध्यक्ष हर्षिता पांडेय पीड़ित बच्ची के घर खैलटुकरी कुंडा जाके उनके परिजन मन ले मुलाकात करिस हे । उमन कहिन कि ये मामला म पुलिस ह तत्काल कार्रवाई करत हुए आरोपी ल गिरफ्तार कर ले हे। आज ओला कोरट म पेशकर रिमांड म लेय के कार्यवाही कतरे जाही । बच्ची मन अउ महिला मन के संग अइसे घिनौना अपराध करइया मन ल फांसी देय जाय के मांग हमन पहिली ले कर रखे हन। समाज अइसे अपराध दिल ल दहला देने वाला हे। महिला आयोग हर कदम म अइसे लोगन के संग खड़े हे। पीड़ित मन ल हर संभव सहयोग करे जाही। बच्ची मन ल अइसे घटना मन ल बचाए बर उमन ल गुड टच अउ बेड टच के बारे म जानकारी दे जात हे। ये जानकारी मन ल व्यापक रुप म प्रचारित व प्रसारित करे जाही। हर्षिता पांडेय के संग पंडरिया विधायक मोतीराम चंद्रवंशी, जनपद अध्यक्ष ज्योति चंद्राकर घलो मउजूद रहिन हे।
कांग्रेस पार्टी के अंतर्कलह एक बार फेर सतह:भाजपा
रायपुर। भाजपा प्रदेश प्रवक्ता संजय श्रीवास्तव कहिन कि कांग्रेस पार्टी म गुटबाजी अपन चरम म हे। येखर जाजा उदाहरण एससी, एसटी नेता मन के संग होए अपमान ले अउ साफ हो गेहे। कांग्रेस पार्टी म गुटबाजी अतका बढ़ गेहे कि अनुसूचित जाति वर्ग ल बोलन नइ दे जाय। संजय श्रीवास्तव ह कहा कि कांग्रेस प्रदेश अध्यक्ष भूपेश बघेल कांग्रेस पार्टी ल एकजुट नइ कर पात हे उहें पुनिया जी घलो हवा हवाई नेतृत्व करिया नेता हे । अब जब विधानसभा चुनाव म भाजपा ल जीत मिलही तो इमन ह ई वी एम मसीन ल कोसही । जबकि असल म इखर हार के जुम्मेदार कांग्रेस पार्टी के गुटबाजी होही। भाजपा प्रवक्ता ह कहिन कि भाजपा के पास सक्षम नेतृत्व अउ पार्टी के एकजुट शक्ति ह चौथी बार सरकार लाए के ब्रह्मास्त्र होही ।
अपन 8 सूत्रीय मांग ल लेके जूनियर डॉक्टर मन हड़ताल म
प्रदेस के अंबेडकर अस्पताल के जूनियर डॉक्टर मन अपन 8 सूत्रीय मांग ल लेके हड़ताल म चले गए हें… डॉक्टर मन के हड़ताल म जाए ले स्वास्थ्य सेवा उपर बुरा असर पड़त हे… आप मन ल बता दन प्रदेस के सबले बड़े सरकारी अस्पताल के जूनियर डॉक्टर मन चिकित्सक मन के खिलाफ मारपीट करे उपर कड़ा कार्रवाई, सुरक्षा गार्ड के तैनाती, मरीज मन के संग रहइया परीजन मन के संख्या निर्धारित करे समेत कई मांग ल लेके हड़ताल करत हें। हड़ताल म 200 ले ज्यादा जूनियर डॉक्टर सामिल हें।


text:
रायपुर। अगर आपन दू कमरा के घर म रहिथव अउ सिरिफ दो बल्ब अउ दो पंख के इस्तेमाल करथव त, ये खबर आपमन बर ए , काबर के हो सकत हे के आवइया टेम म कुछु अइसे आपमन के संग हो जाय के फेर आपला पछताना पड़ही। जी हां काबर के कुछु अउसे ही होय हे दू कमरा के घर म रहइया एक महिला के संग। जब उंखर घर के बिजली बिल 75 करोड़ रुपिया आइस त। ये बिल कोरबा के बिजली बेभाग ने उमन ल थमाइस हे।
इस महिला के नाम सरिता यादव हे जे कोरबा जिला के भैसमा गांव के रहवइया हे अउ मजदूरी के काम करथे। बिजली बिल देखत ही महिला के होस उड़गे। वो ह सोचे लगिस के आखिर ये बिल के भुगतान ल कइसे करही। अतना म आस-पास के लोगन घलो 75 करोड़ रुपिया के बिल देख के हैरान रहिगे, अउ बिजली बिल बनाय की बेवस्थामर सवाल उठात रहिन हे।
उहें , ये मामला के सिकायत जब छत्तीसगढ़ स्टेट पॉवर डिस्ट्रीब्यूशन कंपनी लिमिटेड के प्रबंध निदेशक के पीए कुरियन फिलिप ले बात करे गिस त उमन ह कहिन के अइसे गलती ले हो गे हे, आपमन मोला बीपी नंबर दिलवा दव, मैं अभीचे येला सही करवा देलत हव।
रायपुर। अगर आपन दू कमरा के घर म रहिथव अउ सिरिफ दो बल्ब अउ दो पंख के इस्तेमाल करथव त, ये खबर आपमन बर ए , काबर के हो सकत हे के आवइया टेम म कुछु अइसे आपमन के संग हो जाय के फेर आपला पछताना पड़ही। जी हां काबर के कुछु अउसे ही होय हे दू कमरा के घर म रहइया एक महिला के संग। जब उंखर घर के बिजली बिल 75 करोड़ रुपिया आइस त। ये बिल कोरबा के बिजली बेभाग ने उमन ल थमाइस हे।


text:
धमतरी। गीतांजलि साहू ह साबित कर दिस कि रोजगार बर न कोनो काम छोटे होथे न मुशिकल । धमतरी जिले के ग्राम कोलियारी के गीतांजलि साहू(19) चार पहिया वाहनो मन के पंचर बना लेत हे। बीएससी सेकंड ईयर के छात्रा रोज ये काम करती है। अपने पिता की दुकान संभालने वाली गीतांजलि में काम करने का अनोखा जज्बा है और अपना काम पूरा लगन अउ मेहनत ले करत हे। वो ह अपन बेहतरीन काम ले लोगन मन ल हैरान कर देथे। अतका छोटे से उमर म बड़े-बड़े ट्रक, ट्रेक्टर अउ कार के पहिया मन के पंचर आसानी ले बना लेत हे। कामकाजी महिला मन बर एक उदाहरण बन गेहे। ये रोजगार के एक नया क्षेत्र हवय।
कामकाजी महिला मन बर एक उदाहरण बन गेहे गीतांजलि
धमतरी। गीतांजलि साहू ह साबित कर दिस कि रोजगार बर न कोनो काम छोटे होथे न मुशिकल । धमतरी जिले के ग्राम कोलियारी के गीतांजलि साहू(19) चार पहिया वाहनो मन के पंचर बना लेत हे। बीएससी सेकंड ईयर के छात्रा रोज ये काम करती है। अपने पिता की दुकान संभालने वाली गीतांजलि में काम करने […]


text:
गरियाबंद. गरियाबंद जिला मा सरकारी अधिकारी मन के लापरवाही के खामियाजा एक युवक ल भुगतना पड़त हे। दरअसल इहां जिंदा मनखे ल सरकारी कागज म मरे घोषित कर दे गे हे। अब युवक खुद ल जिंदा साबित करे बर दर-ब-दर भटके बर मजबूर हे। थके हारे मनखे ह अब अपन जीयत होए के अर्जी लोक सुराज म लगाए हे। ओखर कहना हे कि वोला सरकारी काजग मा मरे बताए गे हे। इखर सेति ओला प्रधानमंत्री आवास नई मिलत हे।
मामला हरे मुंगीया पंचायत के आश्रित गांव कुर्मी बासा के जिहां 41 साल के मनखे धनसाय यादव आज सरकारी दफ्तर म भटके बर मजूबर हे। काबर कि सरकारी कागज ह बतात हे कि धनसाय ह मर चुके हे। ओखर सामने सबसे बड़े चुनौती इही हे कि खुद ल कईसे जिंदा साबित करे। खुद ल जिंदा हों ऐ बताए बर धनसाय ह गांव म लगे लोक सुराज दल के पास पहुंचिस। बात ल सुनके साहब मन के घलो माथा चकरा गे। पहिली को ओला पगला किहीस। फेर बाद म सरकारी कागज पतरी ला देखिस तब यकीन करिस।
धनसाय बताथे कि प्रधानमंत्री आवास के काजग म ओला मर गे हे कहिके बताए हे। चार दिन पहिली ओ कागज ल देखिस त ओला ऐ बात के पता चलिस। तभे दउड़े-दउड़े सुराज दल म आवेदन दे बर अईस। देखे जाए तो ए ह सरकारी अधिकारी अऊ कर्मचारी मन के लापरवाही आए। फेर सवाल ऐ उठथे कि आखिर जिंदा आदमी ल मरे घोषित करे के जिम्मेदार कोन हावय। ए बात के अभी पता नई चले हे। वईसे ऐ कागज ला पंचायत सचिव हा जनपद पंचायत में भेजथे । सरपंच भूपेशचंद्र नायक बताथे कि साल 2015 म नवा कागज बनाए गे रिहिस। ओ बखत धनसाय के नाम हा 93 नम्बर में रिहिस हे। एकर बाद कब वोला मरे बता दिस ए नई जानत हव।। ऐति बर ए बात के पता जनपद कार्यालय मा लगिस तो इहों हड़कंप मच गे। तब जाके कागज के माटी ल साफ करिस अऊ कंप्यूटर ला देखिस त धनसाय ल जीवित बताए गिस। अब मझगांव म 13 मार्च के जम्मो कागज पतर के निपटारा होही त धनसाय के ऐ समस्या ह सुलझ सकथ हे।


text:
रायपुर । मुख्यमंत्री डॉ. रमन सिंह ह कहिन हे कि राज्य के सबो 633 भवन विहीन छात्रावास मन अऊ आश्रम शाला मन बर करीबन एक हजार 049 करोड़ रूपिया के लागत ले भवन मन के निर्माण युद्धस्तर म करे जाही। एखर बर राष्ट्रीय कृषि अउ ग्रामीण विकास बैंक (नाबार्ड) अऊ जिला खनिज न्यास निधि (डीएमएफ) संग आन मद मन ले राशि के व्यवस्था करे जात हे। डॉ. सिंह ह विधानसभा परिसर स्थित नवीन समिति कक्ष म अनुसूचित जाति विकास प्राधिकरण के 22वां बैठक म ये जानकारी दीस।
डॉ. सिंह के अध्यक्षता म बैठक म प्राधिकरण के राशि ले कई ठन जिला मन म स्वीकृत अऊ निर्माणाधीन काम मन के विस्तृत समीक्षा करे गीस। सदस्य मन ह अनुसूचित जाति अऊ जनजाति वर्ग के 27 समुदाय मन के नांव मन म उच्चारण विभेद ल मान्य करे के ऐतिहासिक फैसला बर अऊ पाछू राज्योत्सव 2017 म राष्ट्रपति रामनाथ कोविंद गिरौदपुरी धाम आमंत्रित करके ऊंखर हाथ विशाल सामुदायिक भवन के शिलान्यास करवाए बर मुख्यमंत्री डॉ. रमन सिंह के प्रति आभार जताइस। सदस्य मन ह एखर बर मुख्यमंत्री के अभिनंदन घलो करिन। प्राधिकरण के सदस्य मन ह कहिन कि अनुसूचित जनजाति के 22 अऊ अनुसूचित जाति वर्ग के पांच समुदाय मन के जातिगत नांव मन म हिज्जा अऊ उच्चारण संबंधी विभेद ल मान्य करे म जाति प्रमाण पत्र बनवाना बहुत आसान हो गए हे। एखर से लाखों मनखे मन ल अऊ विशेष रूप ले छात्र-छात्रा मन ल काफी राहत मिले हे।
रायपुर । मुख्यमंत्री डॉ. रमन सिंह ह कहिन हे कि राज्य के सबो 633 भवन विहीन छात्रावास मन अऊ आश्रम शाला मन बर करीबन एक हजार 049 करोड़ रूपिया के लागत ले भवन मन के निर्माण युद्धस्तर म करे जाही। एखर बर राष्ट्रीय कृषि अउ ग्रामीण विकास बैंक (नाबार्ड) अऊ जिला खनिज न्यास निधि (डीएमएफ) संग आन मद मन ले राशि के व्यवस्था करे जात हे। डॉ. सिंह ह विधानसभा परिसर स्थित नवीन समिति कक्ष म अनुसूचित जाति विकास प्राधिकरण के 22वां बैठक म ये जानकारी दीस।


text:
बेमेतरा। जिला म मुर्दा मन ल घलो मजूरी मिलत हे, बात हैरत के हे फेर ये सच हे। मामला जनपद पंचायत नवागढ़ के ग्राम हाथाडान्दू के हे। इहां गांव के 200 ले ज्यादा लोगन मन ल 1 बछर तक मजदूरी के काम तो कराए गिस। फेर ओमन ल अभू ले मजूरी के भुगतान नइ मिलिस हे। जब ओमन सीईओ कना गिन त सीईओ ह बताइस कि, मजूर मन के भुगतान कब के हो गए हे। फेर ध्यान दे वाला बात ये हे कि गांव के एक मृतक सिलवारी बाई के नाव म घलो भुगतान करे गए हे। ग्रामीन मन के आरोप हे कि जे मजूर मन के भुगतान करे गिस हे ओमन गांव के नो हे। ग्रामीन मन अब एकर लिखित सिकायत कलेक्टर ले करके तुरंत कार्रवाई के मांग करत हे।
बेमेतरा म मुर्दा मन ल घलो मिलत हे मजूरी
बेमेतरा। जिला म मुर्दा मन ल घलो मजूरी मिलत हे, बात हैरत के हे फेर ये सच हे। मामला जनपद पंचायत नवागढ़ के ग्राम हाथाडान्दू के हे। इहां गांव के 200 ले ज्यादा लोगन मन ल 1 बछर तक मजदूरी के काम तो कराए गिस। फेर ओमन ल अभू ले मजूरी के भुगतान नइ मिलिस […]
Related Posts
Nothing found!
It looks like nothing was found here!


text:
जशपुर ।प्रदेस भर म सरकार विकास के कइ दावा करत हे। फेर जशपुर म कोरवा जनजाति के 20 परिवार ल पिए बर साफ पानी तक नइ मिल सकत हे। पहाड़ी कोरवा अऊ नगेशिया आदिवासी मन के ये बस्ती म बोरिंग तो दूर कुँवा तक सरकार ह उपलब्ध नइ कराइस हे। इहां के 20 परिवार ह रोज गड्ढा ले निकले पानी पिथे अऊ अपन प्यास बुताथे। पंचायत के सरपंच ले लेके सरकार तक एकर बर गुहार लगाए गिस। फेर कउनो समाधान नइ निकलिस हे। मामला ह जस के तस बने हे। जब ये मामला म जन प्रतिनिधि मन ले गोठ-बात करे के प्रयास करे गिस त ओमन घलो ये मसला म बात करना जरूरी नइ समझिन।
20 कोरवा जनजाति के परिवार ल पिए बर नइ मिलत हे साफ पानी
जशपुर ।प्रदेस भर म सरकार विकास के कइ दावा करत हे। फेर जशपुर म कोरवा जनजाति के 20 परिवार ल पिए बर साफ पानी तक नइ मिल सकत हे। पहाड़ी कोरवा अऊ नगेशिया आदिवासी मन के ये बस्ती म बोरिंग तो दूर कुँवा तक सरकार ह उपलब्ध नइ कराइस हे। इहां के 20 परिवार ह […]
Related Posts
Nothing found!
It looks like nothing was found here!


text:
रायपुर । शिक्षाकर्मी संविलियन के ग पूरी न होय के वजह ले अब सार्वजनिक मुंडन के रणनीति बनाए जात हे, उंहा महिला शिक्षाकर्मी मन के मुंडन। मध्यप्रदेश म भी विरोध-प्रदर्शन के दउरान महिला शिक्षाकर्मी मन ह मुंडन कराए रिहिन हे। उही तरज म छत्तीसगढ़ म घलो 101 महिला शिक्षाकर्मी मुंडन करवाएंही। सीएम ह शिक्षाकर्मी मन ल मिले बर बुलाया रहिन हे, लेकिन कोनो कारण ले ये बइठक टल गे रहिस हे। सीएम कार्यालय ह एक हफ्ता के समय शिक्षाकर्मी मन ल देय हे मुख्यमंत्री ले भेंट के, जेमा घलो चार दिन गुजर गेहे। शिक्षाकर्मी संघ के वीरेन्द्र दुबे ह बताइन कि हमार आंदोलन खतम नइ होय हो। वोह अभु भी जारी हे । बस शासन ल समय देत रेहेन, ताकि उमन घलो प्रक्रिया के तहत कार्य कर लेवय, अगर मांग पूरा नइ होही तो आंदोलन करे म हमम पीछु नइ हटन। दुबे ह कहिन कि एमपी म मुंडन के जो आंदोलन छेड़े गे रिहिस हे, उही तरह के छत्तीसगढ़ म लो आंदोलन करे के विचार होवत हे।
एक बार फिर बढ़ा जाही कमेटी के कार्यकाल
सूत्र मन के हवाले ले जो खबर निकल के आवत हे वो ह शिक्षाकर्मी मन बर अच्छा नोहय । अगर सूत्र मन के मानन तो शिक्षाकर्मी के मांग मन के निराकरण बनयगे कमेटी के कार्यकाल एक बार फेर बढ़ा सकत हे। अउ कमेटी के कार्यकाल म एक माह के बढ़ोतरी हो सकत हे।
रायपुर । शिक्षाकर्मी संविलियन के ग पूरी न होय के वजह ले अब सार्वजनिक मुंडन के रणनीति बनाए जात हे, उंहा महिला शिक्षाकर्मी मन के मुंडन। मध्यप्रदेश म भी विरोध-प्रदर्शन के दउरान महिला शिक्षाकर्मी मन ह मुंडन कराए रिहिन हे। उही तरज म छत्तीसगढ़ म घलो 101 महिला शिक्षाकर्मी मुंडन करवाएंही। सीएम ह शिक्षाकर्मी मन ल मिले बर बुलाया रहिन हे, लेकिन कोनो कारण ले ये बइठक टल गे रहिस हे। सीएम कार्यालय ह एक हफ्ता के समय शिक्षाकर्मी मन ल देय हे मुख्यमंत्री ले भेंट के, जेमा घलो चार दिन गुजर गेहे। शिक्षाकर्मी संघ के वीरेन्द्र दुबे ह बताइन कि हमार आंदोलन खतम नइ होय हो। वोह अभु भी जारी हे । बस शासन ल समय देत रेहेन, ताकि उमन घलो प्रक्रिया के तहत कार्य कर लेवय, अगर मांग पूरा नइ होही तो आंदोलन करे म हमम पीछु नइ हटन। दुबे ह कहिन कि एमपी म मुंडन के जो आंदोलन छेड़े गे रिहिस हे, उही तरह के छत्तीसगढ़ म लो आंदोलन करे के विचार होवत हे।


text:
छत्तीसगढ़ मा हरेली तिहार के धूम,सीएम बघेल ने शेयर किया ये वीडियो….
रायपुर : छत्तीसगढ़ के गांव-गवई के मनखे मन के जिन्दगी मा रचे-बसे हे खेती किसानी। अउ इही खेती किसानी से जुड़े हे हमर पहली तिहार हरेली। छत्तीसगढ़ मा लोक संस्स्कृति, परम्परा ले जुड़े अउ सहेजे बर ये तिहार ला सब्बो लोगन मन हंसी, खुसी, आस्था, प्रेम व्यवहार अउ धूमधाम से मनाथे। इही दिन ले तिहार के सुरूआत हो जथे। सावन के आये ले चारो मुड़ा हरियर-हरियर रूख, राही, पेड़, झाड़, खेत-खलियान हा मन ला मोह डारथे। ये तिहार ला किसान मन खेती के बोआई, बियासी के बाद मनाथे। जेमा जुड़ा, नागर, गैंती, कुदाली, फावड़ा ला चक उज्जर करके रखथे अउ गौधन के पूजा-पाठ करथे संग मा कुलदेवी-देवता, इन्द्र देवता, ठाकुर देव ला घलो सुमरथे। ये दिन किसान मन हवा, पानी अउ भुईयां ला सुघ्घर बनाये राखे बर और सुख-सांति बनाये रखे के प्रार्थना करथे। बैगा मन रात में गांव के सुरक्षा करे बर पूजा-पाठ करथे। धान के कटोरा छत्तीसगढ़ महतारी ला किसान मन खेती-किसानी के बढ़त और बिकास बर सुमरथे। येखर सेती तो हमर छत्तीसगढ़ के बात ही कुछ अलग हे-
‘‘अरपा पैरी के धार
महानदी हे अपार
इंद्रावती ह, पखारय तोर पईयां
महू पांवे परव तोरे भुइया
जय हो जय हो छत्तीसगढ़ मईयां’’
ऐसे लागथे जैसे कि हमर छत्तीसगढ़ महतारी हा हरियर लुगरा पहिन के रंग-बिरंगी फूल, माला में सजे, अंग-अंग मा नदिया-नरवा समाए, धन-धान्य ले धरे हवये, अउ आसीरबाद देवत हे।
छत्तीसगढ़ मं ये बखत हरेली तिहार म खुसहाली कई गुना बढ़ही। राज्य सासन हा अपन महत्वाकांक्षी योजना ”गोधन न्याय योजना” के सुरूआत 2020 में करे रिहिस। इहीं योजना ला आगे बढ़ावत हरेली तिहार ले ”गो-मूत्र खरीदी” करे के सुरूआत करत हवए। प्रदेस के मुख्यमंत्री हा ग्रामीण अर्थव्यवव्था का सुदृढ़ करे बर ”सुराजी गांव योजना” चालू करके किसान मन बर उखर नदाये लोक संस्कृति अउ पारंपरिक चिन्हारी ला वापस लाए के प्रयास करत हे। सासन के प्रयास हे कि प्रदेस के लईका मन हा अपने भुईया, संस्कृति, आस्था, परम्परा ला जानय, समझये अउ बचा के राखे राहय। सासन हा ”गोधन न्याय योजना” ले किसान मन ला रोजगार के अवसर अउ आर्थिक रूप ले लाभ पहुचावत हे। सासन हा राज्यभर के गोठान म गोवंसीय पसु के पालक मन ले गोबर ला सासकीय दर 2 रूपया किलो में लेवत हे। इही गोबर ला बने सुघ्घर खातू बनाके 10 रूपया किलो में किसान मन ला बेचे जावत हे। गोबर ले गमला, पेंट अउ कतको सामान बना के बेचत हे। सासन हा हरेली तिहार ले योजना ला आगे बढ़ावत ”गोमूत्र खरीदी” करे के निर्णय लेहे। गौठान मन में गौ-मूत्र ला 4 रूपया लीटर में खरीदे जाही। ये गौ-मूत्र ले जीवामृत अउ खेती-किसानी के बउरे बर दवई बनाए जाही।
येखर ले किसान अउ मजदूर मन ला काम-बूता अउ ज्यादा कमाये के नफा घलो मिलही। येखर ले जैविक खेती ला बढ़ावा मिलही अउ किसान मन ला खेती-किसानी करे बर खरचा कम लगही। खेत में पैदावारी घलोक बढ़ही। अवईया साल मा योजना ले अउ जैविक खेती ला बढ़ावा मिलही, सासन के प्रयास ले गांव अउ सहर म रोजगार बढ़त जाही। गौपालन अउ गौ-सुरक्षा ला प्रोत्साहन के संगे-संग पसुपालक मन ला आर्थिक लाभ घलोक होही। सासन के प्रयास से ऐसे लगथे कि हमर राष्ट्रपिता महात्मा गांधी के ग्राम-स्वराज के सपना अब आत्मनिर्भर गांव के रूप मा छत्तीसगढ़ में साकार होवत दिखत हे। सासन ह ”गोधन न्याय योजना” लागू करके पसुपालक मन के आय म वृद्धि, पसुधन विचरण अउ खुल्ला चरई म रोक, जैविक खाद के उपयोग ला बढ़ावा अउ रासायनिक खातू के उपयोग म कमी, गांव-गांव म जैविक खाद के उपलब्धता बनाये बर, स्थानीय स्व सहायता समूह ला रोजगार दे बर, भुइंया ल अउ उपजाउ बनाए बर, जहर रहित अन्न उपजाए बर अउ सुपोषण ल बढ़ाए बर जोर देवत हे।
राज्य के महत्वाकांक्षी योजना ”नरवा, गरूवा, घुरूवा व बाडी” के माध्यम से मनरेगा अउ स्व सहायता समूह में सबे झन ला जोड़ के काम करत हे। ऐखरे सगे-संग ”गोधन न्याय योजना” से गोठान मा बड़े संख्या मा रोजगार उपलब्ध कराये जात हे। कोनो मजदूर, किसान ला गांव-सहर छोड़ के जाए के जरूरत नई पड़ये। सब्बो झन ला सुघ्घर काम-बूता मिलत हे। त बताओ संगवारी हो ये सब खुसी मिलही त हमर पहिली हरेली तिहार ला बने मनाबो ना। तिहार ला खेती-किसानी के बोअई, बियासी के बाद बने सुघ्घर मनाबो। जेमा नागर, गैंती, कुदारी, फावड़ा ला चक उज्जर करके अउ गौधन के पूजा-पाठ करके संग मा कुलदेवी-देवता ला सुमरबो। धान के कटोरा छत्तीसगढ़ महतारी ला, हमर खेती-किसानी के उन्नति अउ विकास बर सुमरबो। तिहार में गांव मा घरो-घर गुड़-चीला, फरा के संग गुलगुला भजिया, ठेठरी-खुरमी, करी लाडू, पपची, चौसेला, अउ बोबरा घलो बनही।
जेखर ले हरेली तिहार के खुसी अउ बढ़ जाही। ये साल हरेली अमावस्या गुरूवार के पड़त हे। सब किसान भाई मन अपन किसानी औजार के पूजा-पाठ कर गाय-बैला ला दवई खवाही, ताकि वो हा सालभर स्वस्थ अउ सुघ्घर रहाय। ये दिन गाय-गरवा मन ला बीमारी ले बचाय बर बगरंडा, नमक खवाही अउ आटा मा दसमूल-बागगोंदली ला मिलाके घलो खवाये जाथे। ये दिन शहर के रहईयां मन घलो अपन-अपन गांव जाके तिहार ला मनाथे। हरेली तिहार मा लोहार अउ राऊत मन घरो-घर दुआरी मा नीम के डारा अउ चौखट में खीला ठोंकही। ऐसे केहे जाथे कि अइसे करे ले घर के रहैय्या मन के संकट ले रक्षा होथे। ये दिन लईका मन बांस ले गेड़ी बनाथे। गेड़ी मा चढ़के लईका मन रंग-रंग के करतब घलो दिखाते। राज्य सासन हा गांव-गांव अउ स्कूल मा विसेस आयोजन करत हे, जेमा गांव मा लईका मन बर गेड़ी दउड़, खो-खो, कबड्डी, फुगड़ी, नरियल फेक अउ नाचा के आयोजन घलो करे जाथे। ये प्रयास के उद्देश्य हे कि प्रदेस के लईका मन ला हमर लोक संस्कृति, परम्परा ला जानये, समझये, जुड़ये अउ सहेज के राखये राहेय। छत्तीसगढ़िया मन ल हरेली तिहार के गाड़ा-गाड़ा बधई, जय छत्तीसगढ़ महतारी।


text:
गरियाबंद । जिला के सैंकड़ों मरीज रायपुर के निजी अस्पताल म मोतियाबिंद के ऑपरेसन कराए के बाद पछतात हे। ऑपरेसन के बाद ये मरीज मन के देखे के क्षमता कम हो गए हे बल्कि आंखी म दर्द अऊ जलन घलो सुरु हो गए हे। अब ये मरीज मन जिला के सरकारी अस्पताल म पहुंचके अपन ईलाज करवात हे। उहें देवभोग के सामुदायिक स्वास्थ्य केन्द्र के बात करे जाए त इहां पाछु दू महीना म अइसन 70 ले ज्यादा मरीज ईलाज बर पहुंच चुके हे। अस्पताल के नेत्र रोग बिसेसज्ञ डॉ. एसएन पात्र के दावा हे कि ग्रामीन क्षेत्र ले रोज अइसन मरीज ओमन कना आथे। डॉ. पात्र ह ऑपरेसन के बाद सही फॉलोअप नइ होना ल ये समस्या के कारन बतात हे। फेर दूसर मरीज मन ल घलो बेरा म फॉलोअप नइ मिलही त ओमन के आंखी ल घलो नुकसान हो सकत हे।
निजी अस्पताल म मोतियाबिंद के ऑपरेसन कराए के बाद पछतात हे मरीज मन
गरियाबंद । जिला के सैंकड़ों मरीज रायपुर के निजी अस्पताल म मोतियाबिंद के ऑपरेसन कराए के बाद पछतात हे। ऑपरेसन के बाद ये मरीज मन के देखे के क्षमता कम हो गए हे बल्कि आंखी म दर्द अऊ जलन घलो सुरु हो गए हे। अब ये मरीज मन जिला के सरकारी अस्पताल म पहुंचके अपन […]
Related Posts
Nothing found!
It looks like nothing was found here!


text:
नवनीत शुक्ला, मुंगेली। ज़िला म समाज कल्याण बेभाग द्वारा मुख्यमंत्री तीर्थ यात्रा योजना अउ दिव्यांग हितग्राही मन बर ट्राई मोटराइज्ड बैटरी वाला साइकिल बांटे जात हे। ए दूनो बड़ कल्याणकारी योजना हवय। तीर्थ यात्रा जाय बर येकोति हमर सियान मन ..जेखर मन ह भगवान के नाव ल लेवत भजन कीर्तन,, प्रार्थना, दुआ- सलाम करत बितथे, उमन ह तीर्थधाम दर्सन बर जाय के सोचथे। उहें ये सवाल घलो खड़े होवत हे के सियान हितग्राही मन ल ए योजना के लाभ सही म मिलथे। ए योजना बर वेभाग कोती ले गाँव-गाँव म प्रचार प्रसार होना चाहि। ये योजना के चले ले अइसन कई झन हवय जे मन अपन परिस्थिति के चलत तीर्थ यात्रा म नइ जा पावय। अइसन मन ल योजना के लाभ मिल चाही।
अइसन हे दिव्यांग हितग्राही मन बर घलो मोटराइज्ड सायकल बांटे गेहे। ए साइकिल के खासियत हे कि येहां बैटरी ले चलथे। ए योजना के आए ले बने सुबिधा होगे हे। कोनो डाहर आए जाए बर सहूलियत होवथ हे। पहिली हाथ साइकिल म पैडिल ल घुमावत ले हाथ घलो ह पीरा जाय। बैसाखी तको उपयोग करत रहिन,, अब ए सबो समस्या ह खत्म होगे हे। अब एमा सबले बड़ मुसीबत के बात हे…एक पइत बिगड़गे त कोनो जगह नइ बनय। ये ह विभाग द्वारा बनही। लेकिन कतका दिन म बनही। येखर कोनो गारन्टी नइये। न तो ये साइकिल ह इहां बन सकय न बदले जा सकय। एक पइत मिले के बाद ये कहूं खराब होगे त दिव्यांग हितग्राही मन बर सिर्फ़ मुसीबत के समान बन जाथे। एखर बनवाय के प्रक्रिया अतका जटिल हे के कागजी कार्यवाही करे म महीनों गुजर जाथे। तब कहि जाके विभागीय सिविर के आयोजन म बन पाथे। जब ले ये योजना शुरू होय हे तब ले अब तक मात्र 318 सायकल के वितरण हो पाए हे। जेमा 50 ले ऊपर सायकल ह खराब हो गेहे। खराब साइकल के पंजीयन विभाग द्वारा कर लिये गेहे। अब देखव कब तक कागजी कार्यवाही होय के बाद दिव्यांग मन ल वापिस बने साईकल मिल पाही। ये संबंध म जब अधिकारी ले पूछे गिस, त अरविंद सोनी उप संचालक, समाज कल्याण बेभाग मुंगेली ह कहिल के कागजी प्रकिया के कारण संबंधित समस्या के निराकरण म देरी लगथे ” अब तक जे खराब सायकल बने बर आय हे ओकर पंजीयन कर लिए गेहे । छत्तीसगढ़ म न त जे साइकल बनाथे वो कम्पनी हे अउ न ही ओखर बनवईया मेकेनिक हे । विभागीय कार्यवाही कर कम्पनी ल सूचना दे दिये जाथे । जब कम्पनी के मेकेनिक आथे त सिविर म दिव्यांग हितगाही ल अवगत करा दिये जाथे। अउ नि: सुल्क साइकल के रिपेरिंग करवाया जाथे।
नवनीत शुक्ला, मुंगेली। ज़िला म समाज कल्याण बेभाग द्वारा मुख्यमंत्री तीर्थ यात्रा योजना अउ दिव्यांग हितग्राही मन बर ट्राई मोटराइज्ड बैटरी वाला साइकिल बांटे जात हे। ए दूनो बड़ कल्याणकारी योजना हवय। तीर्थ यात्रा जाय बर येकोति हमर सियान मन ..जेखर मन ह भगवान के नाव ल लेवत भजन कीर्तन,, प्रार्थना, दुआ- सलाम करत बितथे, उमन ह तीर्थधाम दर्सन बर जाय के सोचथे। उहें ये सवाल घलो खड़े होवत हे के सियान हितग्राही मन ल ए योजना के लाभ सही म मिलथे। ए योजना बर वेभाग कोती ले गाँव-गाँव म प्रचार प्रसार होना चाहि। ये योजना के चले ले अइसन कई झन हवय जे मन अपन परिस्थिति के चलत तीर्थ यात्रा म नइ जा पावय। अइसन मन ल योजना के लाभ मिल चाही।


text:
मुख्यमंत्री भूपेश बघेल ह प्रदेस म जुआ-सट्टा म रोक लगाये खातिर डीजीपी ल दीस निर्देश
अंजोर.रायपुर। प्रदेश म जुआ अउ सट्टा जइसे सामाजिक बुराई ल खतम करे खातिर मुख्यमंत्री भूपेश बघेल ह पुलिस महानिदेशक अशोक जुनेजा ल कड़ा कदम उठाये के निर्देश दे हावयं। मुख्यमंत्री ह प्रदेस म जुआ-सट्टा के विविध स्वरूप अउ प्लेटफार्म म प्रभावी रोक लगाये के कड़ा कदम उठाये के खातिर जरूरी प्रावधान अउ प्रक्रिया के प्रारूप बनाये के निर्देश दे हावयं जेकर आधार म जुआ सट्टा के रोकथाम के खातिर कड़ा कानून बनाए जा सकही।
छत्तीसगढ़ सरकार जुआ अउ सट्टा के सामाजिक बुराई ल लेके पहिली ही बहुत सख़्त हावय, ए म ठोस रोकथाम के खातिर साफ निर्देश तको दे गे हावयं। राज्य के पुलिस जुआ अउ सट्टा ल रोके के दिशा म सरलग कार्रवाई करत हावय। कार्रवाई ले बांचे के खातिर जुआ सट्टा के अवैध कारोबार म सामिल लोगन डहर ले तकनीक के सहारा लेके केऊ रकम ले ऑनलाईन जुआ सट्टा कारोबार संचालित करे जाये लगे हावय, ऑनलाइन चले वाला ये कारोबार सरलग बढ़त जात हावय।


text:
जब दीपा अस्पताल ले लहुंटीस, त वोला मालूम नई रहिस के वो ला कॉपर-टी लगाय जा चुके हवय.
वो ह अभी दूसर लइका (एक अऊ बेटा) ला जनम देय रहिस अऊ नसबंदी करवाय ले चाहत रहिन. फेर, लइका के जनम आपरेसन ले होय रहिस अऊ दीपा बताथें, “डॉक्टर ह मोला कहिस के एके संग दूनो आपरेशन नई करे जाय सकय.”
डॉक्टर ह ओकर जगा कॉपर-टी लगवाय के सलाह दीस. दीपा अऊ ओकर घरवाला नवीन (बदले नांव) ले लगिस के ये ह सिरिफ सलाह भर रहिस.
जचकी के करीबन चार दिन बाद, मई 2018 मं 21 बछर के दीपा ला दिल्ली के सरकारी दीन दयाल उपध्य्याय अस्पताल ह छुट्टी दे दीस. नवीन कहिथें, “हमन नई जानत रहेन के डॉक्टर ह कॉपर-टी लगा देय हवय.”
ये त वो मन ला हफ्ता भर बाद पता चलिस, जब वो इलाका के आशा कार्यकर्ता ह दीपा के रिपोर्ट ला देखिस, जऊन ला नवीन अऊ दीपा पढ़े नई रहिन.
कॉपर-टी अंतर्गर्भाशयी गर्भनिरोधक उपकरण (आईयूडी) आय, जऊन ला गरभ ले बचे सेती बच्चादानी मं डारे जाथे. 36 बछर के आशा कार्यकर्ता (मान्यता प्राप्त स्वास्थ्य कार्यकर्ता) सुशीला देवी 2013 ले वो इलाका मं काम करत हवंय.जिहां दीपा रहिथें. वो ह बताथें, “येला एडजस्ट होय मं तीन महिना लग सकथे, अऊ येकरे सेती कुछेक माईलोगन ला दिक्कत हो सकथे, येकरे सेती, हमन मरीज ला [छे महिना तक ले] बेरा के बेरा जाँच करवाय अस्पताल आय ला कहिथन.”
फेर, दीपा ला पहिली तीन महिना मं कऊनो दिक्कत नई होइस अऊ वो अपन बड़े बेटा के बीमारी मं उलझे रहिन, अऊ बेरा के बेरा जाँच सेती नई जाय सकिन. वो मन कॉपर-टी ला रखे के फइसला करिन.
ठीक दू बछर बाद मई 2020 मं जब दीपा ला महवारी आइस, त वोला भारी दरद होय धरिस अऊ ओकरे संग सरी दिक्कत सुरु हो गे.
जब दरद कुछु दिन सरलग हवत रहय, त वो ह अपन घर ले करीबन आधा कोस दिल्ली के बक्करवाला इलाका के आम आदमी मोहल्ला क्लिनिक (एएमएमसी) गीस. दीपा कहिथें, "डॉक्टर हा अराम सेती कुछु दवा लिखिस.” वो ह ये डॉक्टर ले महिना भर तक ले सलाह लेवत रहिन. वो ह कहिथें, “जब मोर हालत नई सुधरिस, त वो हा मोला बक्करवाला के दूसर मोहल्ला क्लिनिक के एक झिन माई डॉक्टर तीर जाय ला कहिस.”
बक्करवाला के मोहल्ला क्लिनिक के चिकित्सा अधिकारी डॉ. अशोक हंस ले जब मंय बात करेंव, त वोला येकर बारे मं कुछु सुरता नई आइस. वो ह दिन भर मं दू सो ले जियादा मरीज देखथें. वो ह मोला बताइस, “गर हमर करा अइसने कऊनो मामला आथे, त हमन इलाज करथन. हमन सिरिफ महवारी ले जुरे दिक्कत ला रोके के कोसिस करथन. नई त हमन अल्ट्रासाउंड कराय अऊ दूसर सरकारी अस्पताल जाय के सलाह देथन.” आखिर मं क्लिनिक ह दीपा ले अल्ट्रासाउंड कराय ला कहे रहिस.
बक्करवाला के एक दीगर मोहल्ला क्लिनिक के डॉ. अमृता नादर कहिथें, "जब वो ह इहाँ आय रहिस, वो ह मोला अपन महवारी के दिक्कत ला बताय रहिस. ओकर अधार ले पहिली बखत मंय वो ला आयरन अऊ कैल्शियम के दवा खाय ला कहे रहेंव. वो हा मोला कॉपर-टी बऊरे के बारे मं नई बताईस. गर वो हा बताय रतिस, त हमन अल्ट्रासाउंड ले ओकर जगा पता लगाय के कोसिस करतन. फेर वो ह अपन अल्ट्रासाउंड के जुन्ना रिपोर्ट ले दिखाइस जेन मं सब्बो ठीक ठाक दिखत रहिस.” फेर, दीपा कहिथे के वो ह डॉक्टर ला कॉपर-टी के बारे मं बताय रहिस.
मई 2020 मं पहिली पईंत भारी दरद होय के बाद ओकर दिक्कत मन तेजी ले बढ़े ला लगिस. वो ह बताथे, “महवारी त पांच दिन मं बंद हो गे, जइसने के होथे. फेर अवेइय्या महिना मं मोला भारी खून होय ला लगिस. जून मं दस दिन तक ले खून जावत रहय. अगला महिना ये हा बढ़के 15 दिन हो गे. 12 अगस्त ले ये ह महिना तक ले चलत रहिस.”
पश्चिमी दिल्ली के नांगलोई-नजफ़गढ़ रोड मं, दू कमरा के अपन पक्का मकान मं लकरी के पलंग मं बइठे दीपा बताथे, “मंय तऊन दिन बनेच कमजोर हो गे रहेंव. इहाँ तक ले के रेंगे मं घलो मोला भारी दिक्कत होवत रहिस. मोला चक्कर आवय, मंय सिरिफ सुते रहत रहेंव अऊ कऊनो बूता नई करे सकत रहंव. कभू-कभू पेट मं भारी जोर ले दरद होवय. अधिकतर अइसने होवत रहिस के मोला एक दिन मं चार कपड़ा बदले ला परय, काबर जोर ले खून जाय सेती कपड़ा खून ले सं जाय. बिस्तरा घलो गंदा हो जावत रहिस.”
बीते बछर जुलाई अऊ अगस्त महिना मं दीपा दू बेर बक्करवाला के छोटे क्लिनिक गीस. दूनो बेर डॉक्टर ह वो ला दवई लिखिस. डॉ. अमृता ह मोला बताइस, “हमन अक्सर महवारी बिगरे वाले मरीज मन ला दवा लिखे के बाद, महिना भर तक ले महवारी चक्र ला धियान रखे ला कहिथन. क्लिनिक मं हमन मामूली इलाज करे सकथन. आगू जाँच सेती, मंय वो ला सरकारी अस्पताल के स्त्रीरोग विभाग जाय के सलाह दें रहेंव.”
येकर बाद, दीपा बीते बछर अगस्त के दुसर हफ्ता नं बस मं बइठ के तीर के (घर ले करीबन 4 कोस दुरिहा) रघुबीर नगर के गुरु गोबिंद सिंह अस्पताल गीस. ये अस्पताल के डॉक्टर ह येला 'मेनोरेजिया' (भारी अऊ बनेच लंबा समे तक ले खून जाय) के समस्या बताइस.
दीपा कहिथे, "दू बेर मंय ये अस्पताल के स्त्रीरोग विभाग मं गेंय. हरेक बेरा वो ह मोला दू हफ्ता के दवई लिखिस फेर दरद नई रुकिस."
24 बछर के दीपा ह दिल्ली यूनिवर्सिटी ले राजनीति शास्त्र मं बीए करे हवय. वो ह सिरिफ तीन महिना के रहिस, जब ओकर दाई ददा बिहार के मुज़फ़्फ़रपुर ले दिल्ली आ गे रहिन. ओकर ददा एक ठन प्रिंटिंग प्रेस मं काम करत रहिस अऊ अब स्टेशनरी के दुकान चलाथें. ओकर घरवाला 29 बछर के नवीन, जऊन ह कच्छा दू तक ले पढ़े हवय, राजस्थान के दौसा जिला के आय अऊ तालाबंदी के सुरुवात ले पहिले तक वो ह एक ठन इस्कूल बस मं चाकरी करत रहिस.
वो मन के बिहाव अक्टूबर 2015 मं होइस, अऊ दीपा जल्दीच गरभ ले होगे. अपन परिवार के माली हालत ला देखत वो ह सिरिफ एकेच लइका चाहत रहिस. फेर, ओकर बेटा तब ले बीमार रथे जब वो ह दू महिना के रहिस.
वो हा बताथे, “वो ला डबल निमोनिया के बीमारी हवय. हमन ओकर इलाज मं हजारों रूपिया खरच करें. डॉक्टर मं जतक मांगिन हमन देन. एक बेर एक अस्पताल के डॉक्टर ह हमन ला बताइस के ओकर बीमारी ला देखत ओकर बचे मुस्किल हवय. तब हमर परिवार के लोगन मन एक अऊ लइका के जोर दीन.”
बिहाव ले पहिली कुछेक महिना तक ले, दीपा हा एक ठन निजी इस्कूल मं टीचर रहिस अऊ महिना मं 5,000 रूपिया कमावत रहिस. अपन बेटा के बीमारी ले देखत वो ला अपन नऊकरी करत रहय के विचार छोड़े ला परिस.
वो ह अब पांच बछर के हवय अऊ दिल्ली के राम मनोहर अस्पताल (आरएमएल) मं इलाज चलत हवय, जिहां वोला बस ले हर तीन महिला मं लेके जाथे. कभू-कभू ओकर भाई ह अपन फटफटी मं बिठाके अस्पताल छोड़ देथे.
वो ह येकरे बेर के बेर जाँच सेती 3 सितंबर 2020 मं आरएमएल गे रहिस अऊ वो ह अस्पताल के स्त्रीरोग विभाग जाना तय करिस, जेकर ले वोकर दिक्कत खतम हो सके, जऊन ला दीगर अस्पताल अऊ दवाखाना सुलझा नई पाय रहिन.
दीपा कहिथें, "अस्पताल मं, सरलग होय दरद के पता लगाय ओकर अल्ट्रासाउंड कराय गीस, फेर ओकर ले कुछु घलो पता नई चलिस. डॉक्टर ह घलो कॉपर-टी के हालत के पता करे के कोसिस करिस, फेर धागा तक के पता नई चलिस. वो ह घलो दवई लिखिस अऊ दू-तीन महिना बाद फिर ले आय ला कहिस."
भारी खून जाय के कारन के पता नई चल पाय के चलते, दीपा 4 सितंबर मं एक दूसर डॉक्टर ले मिलिस. ये बेर वो ह अपन इलाका के एक निजी दवाखाना के डाक्टर करा गीस. दीपा ह बताथे, “डॉक्टर ह मोला पूछिस के अतका खून जाय के बाद घलो मंय अपन आप ला कइसने संभालत हवंव. वो ह घलो कॉपर-टी खोजे के कोसिस करिस, फेर वो ला नई मिलिस.” वो ह जाँच सेती 250 रूपिया फीस के लीस. उही दिन परिवार के एक झिन के सलाह ले वो ह एक निजी लैब मं 300 रूपिया खरच करके पेल्विक एक्स-रा करवाइस.
रिपोर्ट मं लिखे रहिस: 'कॉपर-टी ला हेमीपेल्विस के भीतरी जगा मं देखे गे हवय.'
पश्चिमी दिल्ली की स्त्री रोग विशेषज्ञ डॉ. ज्योत्सना गुप्ता बताथें, “गर जचकी के तुरते बाद धन आपरेसन के बाद कॉपर-टी लगा देय जाय, येकर बनेच सम्भावना हवय के वो ह एक कोती ओरम जाय. येकर कारन ये आय के बच्चादानी के छेदा ह बनेच बड़े रहिथे, अऊ अपन पहिली जइसने अकार मं होय मं बनेच बखत लगथे. ये बखत कॉपर-टी अपन जगा बदल सकत हवय अऊ टेढ़ा हो सकत हवय. गर महतारी ह महवारी बखत बनेच जोर के दरद गम करथे, तभू घलो ये अपन जगा बदल सकथे धन टेड़गा हो सकथे.”
आशा कार्यकर्ता सुशीला देवी कहिथें के ये दिक्कत आम आय. वो ह कहिथें, “हमन अक्सर माईलोगन मन ला ये दिक्कत बतावत देखे हवन. कतको बेर वो ह हमन ले कहिथें के वो ह ओकर “पेट मं हबर” गे हवय अऊ वो ह वोला हेरवाय ला चाहत हवंय.”
राष्ट्रीय परिवार स्वास्थ्य सर्वेक्षण-4 (2015-16) के मुताबिक, सिरिफ 1.5 माइलोगन मन गर्भनिरोध के ये उपाय आईयूडी ला अपनाथें. फेर देश मं 15-36 उमर के 36 फीसदी माईलोगन मन नसबंदी करवाथें.
दीपा कहिथें, "मंय दूसर ले सुने रहेंव के कॉपर-टी सब्बो माइलोगन मन सेती नो हे, अऊ येकर ले कतको दिक्कत हो सकत हवंय. फेर मोला दू बछर तक ले कऊनो दिक्कत नई रहिस.”
कतको महिना तक ले दरद अऊ भारी खून जाय के तकलीफ ले जूझे के बाद, बीते बछर सितंबर मं दीपा ह तय करिस के वो ह उत्तर-पश्चिम दिल्ली के पीतमपुरा के सरकारी अस्पताल भगवान महावीर अस्पताल मं अपन ला दिखाही. अस्पताल के सुरच्छा विभाग मं काम करेइय्या एक झिन रिस्तेदार ह सुझाव देय रहिस के वो उहाँ कोरोना जाँच करवाय के बादेच कऊनो डॉक्टर ले मिलय. येकरे सेती, 7 सितंबर 2020 मं वो ह अपन घर के तीर के दवाखाना मं ये जाँच करवाइस.
वो ह जाँच मं कोरोना संक्रमित मिलिस अऊ वो ला दू हफ्ता बर अकेल्ला रहे ला परिस. जब तक ले वो ह कोरोना जाँच मं नेगेटिव नई होइस, तब तक ले वो ह अस्पताल जा के कॉपर-टी नई हेरवाय सकिस.
जब बीते बछर मार्च 2020 मं देश भर मं तालाबंदी के घोसना होइस अऊ इस्कूल बंद कर दे गीस, त ओकर घरवाला नवीन, जऊन ह बस के कंडक्टर रहिस, के हरेक महिना 7,000 रूपिया वाले नऊकरी छुट गे. अऊ ओकर करा अवेइय्या पांच महिना तक ले कऊनो काम नई रहिस. फिर वो ह नजिक के होटल मं काम करे लगिस, जिहां कभू-कभार रोजी मं 500 रूपिया मिल जावत रहिस. (ये महिना ले वोला बक्करवाला इलाका मं मूर्ति बनाय के कारखाना मं महिना मं 5,000 रूपिया के नऊकरी मिले हवय).
25 सितंबर मं दीपा के कोविड जांच नेगेटिव अइस अऊ वो ह भगवान महावीर अस्पताल मं अपन जांच ला अगोरत रहिस, रिश्तेदार ह ओकर एक्स-रा रिपोर्ट ला एक झिन डॉक्टर ला दिखाइस, जऊन ह कहिस के ये अस्पताल मं कॉपर-टी नई हेरे जाय सकय. फेर वो ला लहूंट के दीन दयाल उपाध्याय अस्पताल (डीडीयू) जाय ला कहे गे, जिहां मई 2018 मं वो ला आईयूडी लगाय गे रहिस.
अक्टूबर 2020 मं दीपा ला डीडीयू के स्त्रीरोग विभाग के बहिर क्लिनिक मं एक हफ्ता अगोरे ला परिस. वो ह बताथे, “मंय डॉक्टर ले कॉपर-टी हेरे अऊ ओकर जगा नसबंदी करे के बिनती करेंव. फेर वो ह मोला कहिस के कोरोना सेती ओकर अस्पताल ह नसबंदी आपरेसन नई करत हवय.”
वो ला कहे गीस के जब इहाँ फिर ले ये सेवा सुरु हो जाही, तब नसबंदी के संगे संग कॉपर-टी हेर देबो.
वो ला अऊ दवई लिख दे गीस. दीपा ह बीते बछर अक्टूबर के मंझा मं मोला बताइस, “डॉक्टर ह कहिस के गर कऊनो दिक्कत होही, त हमन देख लेबो, फेर ये ला दवई ले ठीक हो जाय ला चाही.”
{ये पत्रकार ह नवंबर 2020 मं डीडीयू अस्पताल के स्त्रीरोग विभाग के ओपीडी गे रहिस अऊ विभाग के अध्यक्ष ले दीपा के मामला ला लेके बात करिस, फेर तऊन दिन डॉक्टर ड्यूटी मं नई रहिस. ऊहाँ के दूसर डॉक्टर ह मोला कहिस के मोला अस्पताल के मेडिकल डायरेक्टर ले इजाजत लेय के जरूरत हवय, येकर बाद मंय डायरेक्टर ला कतको फोन करेंव, फेर ओकर डहर ले कऊनो जुवाब नई अइस.)
‘मोला पता नई के वो ह कऊन अउजार ले कॉपर-टी हेरे के कोसिस करे रहिस... दाई ह मोला कहिस के गर मंय कुछु अऊ महिना तक ले येला नई हेरवाय रतेंव, त मोर जान के खतरा रतिस'
परिवार कल्याण निदेशालय, दिल्ली के एक ठन बड़े अफसर कहिथें, “सब्बो सरकारी अस्पताल महामारी के इलाज के चलते भारी दिक्कत के सामना करत हवंय, फेर सहर के महामारी के भारी खराब असर हवय. अइसने मं जब कतको अस्पताल मन ला कोविड अस्पताल बना देगे हवय, त परिवार नियोजन के सेवा मं रोड़ा परे हवय. नसबंदी जइसने स्थाई समाधान मं खास करके असर परे हवंय, फेर, ठीक उही बखत अस्थाई उपाय ला अपनाय बढ़ गे हवय. हमन अपन डहर ले पूरा कोसिस करत हवन के ये सुविधा घलो चलत रहय.”
भारत मं फ़ाउंडेशन ऑफ़ रिप्रोडक्टिव हेल्थ सर्विसेज़ (एफ़आरएचएस) के क्लीनिकल सर्विसेज़ के डायरेक्टर डॉक्टर रश्मि अर्दे कहिथें, “बीते साल बनेच लंबा बखत तक ले परिवार नियोजन के सुविधा नई मिलत रहिस. ये बखत बनेच अकन जरूरी सेवा घलो नई मिलिन. अब पहिले के बनिस्बत बढ़िया हवंय, सरकारी गाइडलाइन के संग ये सुविधा मन ला हासिल करे जा सकत हवय. फेर, ये सुविधा मिले ह अभू तक ले महामारी आय के पहिली बखत जतक नई हो पाय हवय. येकर माईलोगन मन के सेहत ऊपर दूरिहा तक ले असर परही.”
असमंजस मं परे अपन दिक्कत खतम करे सेती, बीते साल 10 अक्तूबर मं दीपा ह अपन इलाका के एक झिन दाई ले मिलिस. वो ह वोला 300 रूपिया दीस अऊ कॉपर-टी हेरवा लिस.
वो ह कहिथें, “मोला नई पता के वो ह कॉपर-टी हेरे सेती कऊनो अउजार ला बऊरिस धन नई. हो सकत हवय के वो ह करे होय. वो ह मेडिकल पढ़ेइय्या अपन बेटी के मदद लिस अऊ वो ला (कॉपर-टी) हेरे मं 45 मिनट लगिस. दीदी ह मोला कहिस के गर वो ला हेरवाय मं मंय कुछेक महिना अऊ अगोरे रहितेंव, त मोर जान के खतरा होय सकत रहिस.”
कॉपर-टी हेरवाय के बाद ले दीपा ला बेबखत महवारी अऊ दरद के समस्या ले मुक्ति मिलगे हवय.
अलग-अलग अस्पताल अऊ दवाखाना के पर्ची (प्रिस्क्रिप्सन) अऊ रिपोर्ट ला अपन पलंग मं रखत वो ह मोला बीते बछर सितंबर मं कहे रहिस, “ये पांच महिना मं मंय सात अस्पताल अऊ दवाखाना मं गेय हवंव." फेर वो बखत वोला बनेच अकन पइसा खरच करे ला परिस, जबकि ओकर अऊ नवीन दूनो करा कऊनो काम नई रहिस.
दीपा ठान ले हवंय के वोला अऊ लइका नई चाही अऊ वो ह नसबंदी करवाय ला चाहत हवय. वो ह सिविल सेवा के परिच्छा देय ला चाहत हवंय. वो ह कहिथें. “मंय आवेदन फार्म ले ले हवंव.” वो ला आस हवय के वो ह एकर जरिया ले अपन परिवार के मदद करे सकहि, जऊन ला वो ह महामारी अऊ कॉपर-टी सेती नई करे सकत रहिस.
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट ' पापुलेशन फ़ाउंडेशन ऑफ़ इंडिया' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय .
लेख ला फिर ले प्रकाशित करे ला चाहत हवव ? त किरिपा करके [email protected] मं एक cc के संग [email protected] ला लिखव
अनुवाद: निर्मल कुमार साहू


text:
दंतेवाडा। नक्सली मन हा एक बार फेर झीरम जइसे बड़े नक्सली घटना ला अंजाम दे के फ़िराक मा हे। इंटेलीजेंस के ऐ सुचना मा विभाग में हडकंप हे। जेकर बाद नक्सली मन के योजना ला नाकाम करे बर बड़े संख्या मा सुरक्षा बल ला मौका में भेज दे गे हे। जिहां नक्सली अउ पुलिस के […]
राजनांदगांव जिला म नक्सली ले मुठभेड़, आईटीबीपी के जवान मन ल मिलिस बड़ी सफलता, भारी मात्रा म हथियार बरामद
राजनंदगांव. महाराष्ट्र सीमा पर राजनांदगांव जिला म 27 वीं बटालियन आईटीबीपी के जवान मन ह नक्सली के एक ठिकाना ल ध्वस्त कर दिस। घटनास्थल ले भारी मात्रा म हथियार बरामद करे गे हे। । मुखबिर के सूचना म आज बिहनिया लगभग 4:00 बजे आईटीबीपी अउ छत्तीसगढ़ पुलिस के संयुक्त टीम ह कोहकाटोली जंगल में संदिग्ध स्थल […]


text:
आमदनी अउ खेती मा कोजनी का दुसमनी हे के कई पईत किसान घलो ठगा जाथे.
अन्न कुंवारी ला खेत ले खलिहान मा लानके मिंजई करे जाथे. बईला दऊरी अउ बेलन मा मिंजई करे के चलन आजो हावय. मींज कूट के अपन घर मा लाने जाथे. घर के दुवारी मा अन्न कुंवारी के सत्कार होथे. लोटा मा पानी धरे महतारी पानी ला चंद्राकार आकृति मा रितोके अउंच थे. अउंचे के पुरखउती परंपरा ला आजो निभाना चाही. कोठी मा धान रईथे त मन हा आन रईथे.
ये भी पढ़ें : छत्तीसगढ़ी विशेष - भाई असन हितवा नहीं अउ भाई असन बईरी नहीं- अइसन काबर
सुकाल-दुकाल के चिंता ला टांग देथे
जतका जतन करके धरती माता के कोरा ले अन्न उपजाए जाथे वोतका मान घलो राखे जाथे. दाना ठनकत-ठनकत अपन मालिक के घर मा पहुंचके आदर पाथे. आदर देवईया अउ लेवईया दुनो के मन खुशी-खुशी नाचे ला धर लेथे. नेंग नियाव के हमर समाज मा सबो किसम के नेंग हावय. बीज अउ फसल एला ही संसार का मान मिलथे. किसम-किसम के अनाज अउ नगदी फसल के बोवई सालभर चलतेच रईथे. किसान हकरय नहीं. नफा नुकसान के हिसाब ला कभू नइ लगाइस. सरग भरोसा रहिस तभो अउ आज के जगा मा तभो. ईश्वर के बिसवास अउ अपन परंपरा ला निभावत जीयत जागत रइथे. काहोही अइसे कहिके अपन आत्मा ला दुख नइ देवय अइसन हे हमर किसान.
सबो जिनिस बर अपन उपजाए अन्न के भरोसा
करके देख अउ जांगर के चलत ले सुरताए के चिंता छोड़. रगड़ा खाबे तभो एक दिन तोला शांति मिलही. सबो परिवार के अपन-अपन बुता मा महारत रईथे. कोनो काखरो बुता ला नइ निनासंय. सबके अपन काम हे. चोमास आईस तहां ले अपन घर मा सकेले बिजहा ला बगरा डारथे. गउधन ओखर थाथी हरे. दूध दही मही लेवना सबो के आनंद उठाथें. अपन पुरती राखले तहां ओकर अउ गुंजाइस ला जानके चलना इकंर काम हरय. घर केहेच मा कतका सुघ्घर लागथे. जेवन पानी के संगे संग अउ कतको जिनिस ला सकेले धरे ला परथे. दुकनहा अउ घरौधिया दुनो के तालमेल मा संसार चलत हावय. कोनो कांही करंय फेर किसानी के महिमा के बखान करहिंच. किसान के रहत ले संसार ला चलना अउ चलाना परही. कतको पनछुटहा राहय तभो ले गुजर बसर करत हमन ला चलनच परही एक हाथ ले अउ एक हाथ दे अइसे करके हमर सियान सिखोए हावय बस उही सिखोना चलत राहय.
बढ़ोना के नेंग अपना जगा श्रेष्ठ हे
अजम करे के सेती भगवान भरोसा ताय अइसे कहना गरीब अउ अमीर दोनों सोंचथें. दूनो परानी अइसे केहे जाथे माने महिला पुरुष दुनो के योग्यता ला परखे गेहे. सरीर के क्षमता के हिसाब मा सबो बरोबर होंवय अइसे आजकाल के मान्यता हावय. फसल के झरती मिंजाई मा बढ़ोना राखे के तरीका घलो अपन आप मा एक मिसाल हे. मुर्रा लाई अइसे अनाज ले भड़ंवा मा केवटिन के फोरे मिलथे. सबो किसान अपन हस्ती अनुसार बढ़ोना राखंथे. गांव मा बढ़ोना के चरचा आवत फसल तक रईथे. अइसे जाने गेहे के माता के आशीरवाद एमा समाए रइथे. चलव ए चलन ला हमन अपन आने वाला पीढ़ी ला घलो देवत चलन.
खेतेच मा मशीनी लुवई मिंजई अउ उहें ले बजार
समय बदल गेहे. तीन फसली उपज होना आज के मांग ला घलो पूरा करत हे. अबादी के हिसाब मा अन्न के मांग बाढ़ गेहे. किसान के लागत मूल्य मा दिनो दिन बढ़वार होवत जावत हे. एमा नइते ओमा अइसे सोंच के किसान बारो महिना फसल उपजाना चाहत हे अउ उपजाना जरूरी भी हावय. खड़े फसल ला मोल भाव करके लेवइया घलो किंजरत रईथें. सबके अपन नाम अउ दाम हावय. आमदनी अउ खेती मा कोजनी का दुसमनी हे के कई पईत किसान घलो ठगा जाथे. फेर कभू निराश नइ होवय. कांही न कांही उदिम करके अपन घाटा ला पूरा करिच लेथे. तत्काल धान पान ला मिंज के बजार मा पहुंचाके अपन दाम ला उमचाना आज के मांग होगे हे.
ठनकत रईथे तभे देखे मा अघासी लागथे
अपन उम्मर मा पाके लुएटोरे अउ मींजे मा अन्न के दाना-दाना ठनन-ठनन करके खुशियाली मनावत हे तइसे लागथे. बजार मा अपन जगा के नाम ला उजागर करईया अनाज के कीम्मत आजो आंखी मूंद के करे जाथे. फलाने जगा के उपजारे अन्न के आजो चिन्हारी हावय. नाम के सेती भाव बियाना के गुंजाइस नइ राहय. कहिदे अउ नापा होगे तउलइया तऊल डारिस अउ कीम्मत मिहनत मा जुड़गे. ठनन-ठनन, ठन ठनाठन ठन ठन. (लेखक साहित्याकार हैं और ये उनके निजी विचार हैं.)
एक घर में 40 आवारा कुत्ते; पूरी कॉलोनी परेशान, मेनका गांधी तक पहुंची शिकायत
Rewa: प्री-वेडिंग शूट के लिए रीवा क्यों है लोगों की पसंद, जानें क्या हैं खासियतें?
6 साल की मासूम से हैवानियत करने वाले का घर जमींदोज, प्रशासन ने चलाया बुलडोजर
मध्य प्रदेश के 2357 सरकारी स्कूलों में नहीं हैं शिक्षक, 8307 में सिर्फ एक मास्टर साहब
Breaking Top 20 | MP & Chhattisgarh News | Aaj Ki Taaja Khabar | आज की ताजा खबरें | News18 MP CG
ये कलाकार कमाल का है : उबलती चाय से बनाया पीएम मोदी का चित्र, आप भी हो जाएंगे कायल
MPPSC Exam Calendar 2023: एमपी में अगले साल कब-कब कौन सी परीक्षाएं होंगी? देखें MPPSC का एग्जाम कैलेंडर
भिंड में डॉक्टर हनुमान के अस्पताल में ठीक होते हैं सारे रोग, मरीजों की लगती है लंबी कतार
Bhanupratappur By-Election News : कौन लगाएगा भानुप्रतापपुर उपचुनाव में जीत का पंच?, देखिए खास पेशकश
देसी बॉय पर आया गोरी मेम का दिल : सात समंदर पार आकर लिए सात वचन और सात फेरे, देखें शादी का Video
MP: टंट्या भील पर टिकी सियासत, राहुल गांधी की यात्रा के बाद अब बीजेपी का आदिवासी सम्मेलन
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Articles in Chhattisgarhi, Chhattisgarh news, Farmer


text:
जांजगीर-चाम्पा । जिला के नगर पंचायत राहौद म अध्यक्छ पद के उपचुनई म प्रचार जिहां जोर-सोर ले चलत हे…उहें नवा बोटर मन ल नगर बिकास ल लेके अब्बड़ अकन अपेक्छा हे। युवा मन के कहिना हे कि राहौद नगर पंचायत के बिकास ठहरे हुए हे। राहौद म नाली के बेवस्था नइए, पेयजल के बड़ समस्या हे। युवा मन के कहिना हे कि जनप्रतिनिधि मन ल बिकास करना चाही। बता दन कि राहौद म अध्यक्ष पद के उपचुनई म 4 प्रत्यासी मन ह नामांकन दाखिल करिस हे, कांग्रेस ले राजेन्द्र गुप्ता, बीजेपी ले शैल देवी कश्यप अऊ 2 निर्दलीय उम्मीदवार ह नामांकन दाखिल करे हे। 24 जून के मतदान अऊ 27 जून के मतगणना होही।
राहौद म अध्यक्छ पद के उपचुनई म प्रचार हे जोर-सोर
जांजगीर-चाम्पा । जिला के नगर पंचायत राहौद म अध्यक्छ पद के उपचुनई म प्रचार जिहां जोर-सोर ले चलत हे…उहें नवा बोटर मन ल नगर बिकास ल लेके अब्बड़ अकन अपेक्छा हे। युवा मन के कहिना हे कि राहौद नगर पंचायत के बिकास ठहरे हुए हे। राहौद म नाली के बेवस्था नइए, पेयजल के बड़ समस्या […]
Related Posts
Nothing found!
It looks like nothing was found here!